Jalan Raja Laut 1 kini dikenali sebagai Jalan Palestin

BANGI, 8 Safar 1442H, Sabtu – Nama Jalan Raja Laut 1 di Kuala Lumpur secara rasmi ditukarkan kepada Jalan Palestin, hari ini.

Perasmian disempurnakan oleh Datuk Bandar Kuala Lumpur, Datuk Nor Hisham Ahmad Dahlan dan Duta Besar Palestin ke Malaysia, Walid Abu Ali.

Video tular berdurasi 39 saat menunjukkan, Nor Hisham serta Walid bersama-sama menarik tirai membuka papan tanda nama jalan diiringi tepukan orang ramai.

Difahamkan perasmian itu menjamin dan memperluaskan hubungan dua hala serta menegaskan sokongan rakyat Malaysia terhadap Palestin.

Sementara itu, tinjauan Ismaweb.net mendapati rata-rata netizen menyambut baik penukaran nama itu.

Salah seorang netizen dikenali sebagai Mat Kilau Mohd Noor memuji langkah berkenaan, serta menyifatkannya sebagai tanda persaudaraan Islam.

“Terbaik Malaysia tanda persaudaraan Islam kepada pahlawan-pahlawan Islam Palestin,” katanya.

Sementara, Mamun Alauddin berkata, penukaran nama itu menunjukkan rakyat Malaysia sentiasa menyokong Palestin.


Malaysia timbang perluas bahagian khas berkaitan Palestin di Kaherah

KUALA LUMPUR, 24 Zulkaedah 1441H, Khamis – Kerajaan merancang untuk memperluaskan bahagian khas berkaitan isu Palestin yang sedia ada di Kedutaan Malaysia di Kaherah, Mesir bagi memudahkan usaha memberi bantuan kepada rakyat Palestin, kata Timbalan Menteri Luar Datuk Kamarudin Jaffar.

Beliau berkata cadangan itu dipertimbangkan sekiranya hasrat untuk mewujudkan pejabat perwakilan diplomatik Malaysia ke Palestin di Amman, Jordan tidak berhasil.

“Kerajaan kita sejak beberapa tahun lalu sudah mempunyai bahagian khas tentang Palestin di kedutaan kita di Kaherah. Kemudian ada cadangan supaya kita wujudkan kedutaan khusus di Amman, Jordan.

“Kerajaan dan Wisma Putra memutuskan walaupun tidak ada satu kedutaan khusus, tertakluk kepada pendirian kerajaan tuan rumah, maka satu bahagian khas tentang Palestin ini akan diwujudkan lebih besar daripada yang ada di kedutaan kita (Malaysia) di Kaherah,” katanya.

Beliau berkata demikian ketika menjawab usul kamar khas Dewan Rakyat yang dibawakan Syed Ibrahim Syed Noh (PH-Ledang) mengenai tindakan kerajaan terhadap rancangan pengilhakan oleh Israel ke atas Tebing Barat dan Lembah Jordan dalam jajahan negara Palestin.

Mengulas lanjut, Kamarudin berkata Malaysia sentiasa konsisten dalam membantah dan mengutuk keras apa juga tindakan Israel yang ingin mengganggu-gugat hak dan keamanan rakyat Palestin.

Terdahulu, antara cadangan yang dikemukakan Syed Ibrahim ialah Malaysia, melalui Sidang Kemuncak Pertubuhan Kerjasama Islam (OIC) dan Pertubuhan Bangsa-Bangsa Bersatu (PBB) wajar mengusir Israel daripada perhimpunan agung PBB dan semua agensinya kerana kegagalan negara memenuhi kewajipan sebagai anggota PBB.

Selain itu, beliau juga mencadangkan agar diadakan satu petisyen yang ditandatangani semua ahli parlimen daripada kedua-dua belah pihak untuk memberi satu isyarat jelas membantah rancangan itu, selain mencadangkan agar petisyen tersebut dikemukakan kepada Kedutaan Amerika Syarikat di sini dan PBB.

Usul itu turut disokong oleh Datuk Hasanuddin Mohd Yunus (PH-Hulu Langat), Datuk Seri Mohamed Nazri Abdul Aziz (BN-Padang Rengas) dan Ahmad Tarmizi Sulaiman (PAS-Sik). – Bernama


AKSB: Kelantan sedia beri kerjasama bantu siasatan SPRM

KOTA BHARU, 29 Zulkaedah 1442H, Sabtu – Kelantan akan memberi kerjasama penuh kepada Suruhanjaya Pencegahan Rasuah Malaysia (SPRM) bagi membantu siasatan kes rasuah melibatkan projek Air Kelantan Sdn Bhd (AKSB) bernilai lebih RM27 juta.

Setiausaha Politik Menteri Besar Kelantan, Mohd Asri Mat Daud berkata, Datuk Ahmad Yakob mengambil perhatian sepenuhnya berikutan penahanan bekas pengurus besar dan pegawai AKSB bagi membantu siasatan kes itu.

Beliau berkata, Kerajaan Negeri Kelantan, melalui AKSB, akan memberi sokongan dan kerjasama sepenuhnya kepada SPRM bagi membantu siasatan kes itu selaras dengan peruntukan undang-undang yang ada.

“Dalam pada itu, prinsip ‘tidak bersalah sehinggalah dibuktikan bersalah’ perlu sentiasa dipegang. Semua pihak hendaklah memberi kepercayaan penuh kepada siasatan yang sedang dibuat oleh SPRM dan tidak mendahului SPRM dalam hal ini,” menurutnya dalam kenyataan hari ini.

Semalam, Bernama melaporkan SPRM menahan tiga lelaki termasuk bekas pengurus besar AKSB bagi membantu siasatan kes itu yang berlaku antara tahun 2015 dan 2019.

Dua lagi yang ditahan bersama dengan bekas pengurus berusia 60 tahun itu ialah seorang pegawai AKSB berumur 39 tahun dan seorang pengurus projek sebuah syarikat berumur 43 tahun.

Kes itu adalah antara yang berprofil tinggi melibatkan anak syarikat Kerajaan Negeri Kelantan dan siasatan lanjut mengenainya akan dilakukan mengikut Seksyen 16 Akta SPRM 2009.-  Bernama


Perlis benar jemaah bawah 18 tahun di masjid

ARAU, 24 Zulkaedah 1441H, Khamis – Perlis membenarkan individu berumur 18 tahun ke bawah menyertai solat berjemaah di semua masjid di negeri itu, berkuat kuasa serta-merta.

Raja Muda Perlis Tuanku Syed Faizuddin Putra Jamalullail bertitah kebenaran itu mendapat perkenan Raja Perlis Tuanku Syed Sirajuddin Putra Jamalullail setelah melihat perkembangan positif situasi semasa wabak COVID-19.

Solat berjemaah (kecuali solat Jumaat) dan aktiviti pengimarahan di surau-surau sekolah dan institusi pendidikan tinggi (IPT) juga dibenarkan, terhad kepada warga sekolah dan IPT, titah Raja Muda Perlis dalam kenyataan yang dikeluarkan Majlis Agama Islam dan Istiadat Melayu Perlis (MAIPs) hari ini.

Tuanku Syed Faizuddin yang juga Yang Dipertua MAIPs bertitah pihak pengurusan sekolah dan IPT bertanggungjawab memastikan prosedur operasi standard (SOP) keselamatan dan kesihatan berada pada tahap maksimum.

Kebenaran ini diberi bagi membolehkan semua umat Islam, tanpa mengira peringkat usia, dapat menunaikan ibadah dan mengimarahkan masjid di seluruh Perlis, titah baginda. – Bernama


Cukai vape: Apakah kerajaan lebih kejar untung dari kesihatan rakyat?

BANGI, 12 Ramadan 1444H, Isnin – Keputusan mengecualikan produk cecair atau gel nikotin daripada Akta Racun 1952 dibimbangi merancakkan lagi industri penjualan vape kepada orang ramai, khususnya kanak-kanak dan remaja.

Menyifatkan tindakan itu sebagai terburu-buru dan mengecewakan, Ketua Wanita BERJASA Pahang, Dr Rashidah Abdul Rahman berkata, kerajaan sepatutnya menunggu terlebih dahulu sehingga Rang Undang-Undang Kawalan Produk Tembakau dan Merokok 2022 diluluskan di Parlimen.

“Rasanya semua orang sudah jelas bahawa nikotin hanya membawa keburukan berbanding kebaikan kepada kita.

“Jika rokok sebelum ini pun ada sebahagian kanak-kanak yang menghisapnya, saya jangkakan hal yang sama juga akan dibuat oleh mereka untuk menghisap vape,” katanya.

Beliau berkata demikian mengulas kenyataan Menteri Kesihatan, Dr Zaliha Mustafa yang mengesahkan KKM dalam proses untuk mengeluarkan produk cecair atau gel nikotin dalam Akta Racun 1952, sebelum melaksanakan cukai terhadap penggunaan rokok elektronik dan vape.

Berkuat kuasa semalam, kerajaan mula melaksanakan cukai ke atas penjualan cecair vape untuk rokok elektronik pada kadar 40 sen setiap mililiter (ml).

Dr Rashidah percaya bahawa tindakan mengeluarkan nikotin daripada Akta Racun 1952 adalah untuk mengenakan cukai ke atasnya semata-mata.

“Kerajaan seakan lebih mengejarkan keuntungan daripada kesihatan rakyat sendiri.

“Dengan negara kita mengalami krisis tenaga kerja doktor yang berdepan isu penjawatan, adakah kita mahu menambah lagi jumlah pesakit di hospital akibat kesan daripada pengambilan vape dan rokok?,” soalnya.

Justeru, beliau mencadangkan supaya kerajaan menangguhkan dahulu keputusan itu dan menggesa pendekatan mencegah kemudaratan diambil.

“Kerajaan yang prihatin tidak akan menganiaya nasib dan masa depan kesihatan rakyat sendiri.

“Apatah lagi kerajaan kini menggunakan slogan Malaysia Madani yang mana perkataan ‘madani’ itu melambangkan ke arah syarak,” katanya.


Permohonan ibu tunggal cabar bekas suami daftar anak sebagai mualaf didengar 17 Mei

KUALA LUMPUR, 26 Syaaban 1443H, Selasa – Mahkamah Tinggi menetapkan 17 Mei ini untuk mendengar permohonan kebenaran semakan kehakiman difailkan ibu tunggal, Loh Siew Hong bagi mencabar tindakan bekas suaminya mendaftarkan ketiga-tiga anak mereka sebagai mualaf tanpa keizinannya.

Peguam A. Srimurugan yang mewakili Loh ketika dihubungi pemberita berkata, permohonan itu akan didengar di hadapan Hakim Datuk Wan Ahmad Farid Wan Salleh secara dalam talian.

Loh, 34 selaku pemohon memfailkan permohonan tersebut pada 25 Mac lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis, Mufti Perlis, Datuk Dr Mohd Asri Zainul Abidin dan Kerajaan Negeri Perlis sebagai responden pertama hingga keempat.

Ibu tunggal itu memohon deklarasi bahawa ketiga-tiga anaknya adalah penganut agama Hindu dan bekas suaminya, M. Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.

Beliau memohon perintah certiorari untuk membatalkan Akuan-Akuan Memeluk Agama Islam bertarikh 7 Julai 2020 yang dikeluarkan oleh Pendaftar Mualaf Negeri Perlis atas nama ketiga-tiga anaknya selain membatalkan kad-kad rasmi memeluk agama Islam jika ia telah dikeluarkan oleh pendaftar mualaf berkenaan atau mana-mana pihak lain dan memohon perintah larangan untuk menghalang pihak terbabit mengeluarkan kad berkenaan, sekiranya belum dikeluarkan.

Selain itu, ibu tunggal berkenaan memohon perintah mandamus untuk mengarahkan Pendaftar Mualaf Negeri Perlis memadam atau membatalkan nama dan nama Islam anak-anaknya dalam Daftar Mualaf Negeri Perlis dan perintah larangan untuk menghalang Mohd Asri, melalui pegawai, pekerja atau Jabatan Mufti Negeri Perlis membuat apa-apa kenyataan secara nyata atau tersirat yang boleh membawa maksud anak-anaknya mualaf atau beragama Islam.

Pemohon juga menuntut deklarasi bahawa Seksyen 117(b) Enakmen Pentadbiran Agama Islam 2006, dalam versi bahasa Malaysia dan Inggeris, seperti yang dipinda oleh Seksyen 7 Enakmen Pentadbiran Agama Islam (Pindaan) 2016, yang memberi kuasa kepada Pendaftar Mualaf Negeri Perlis untuk mendaftarkan seorang kanak-kanak sebagai mualaf hanya dengan keizinan ibu atau bapa kanak-kanak tersebut, walaupun kedua-dua mereka masih hidup, adalah tidak berperlembagaan dan tidak sah.

Pada 21 Februari lepas, tiga beradik yang berada dalam jagaan Jabatan Kebajikan Masyarakat diserahkan dengan serta-merta kepada Loh, selepas Mahkamah Tinggi di sini membenarkan permohonan habeas corpus difailkan ibu tunggal itu.

Dalam notis usul difailkan melalui Tetuan SS Thind pada 13 Februari lepas, Loh menamakan Nazirah Nanthakumari Abdullah sebagai responden pertama dan pihak tidak dinamakan yang beliau dakwa menjaga tiga anaknya sebagai responden kedua.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden dan dikembalikan kepadanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PRU15: Beri kelonggaran, cuti kepada pekerja keluar pengundi

TAPAH, 19 Rabiulawal 1444H, Ahad – Majikan perlu memberikan kelonggaran atau cuti kepada pekerja jika hari pengundian Pilihan Raya Umum Ke-15 (PRU15) jatuh pada hari bekerja, kata Menteri Sumber Manusia Datuk Seri M Saravanan.

Beliau berkata ini kerana adalah menjadi hak setiap warganegara Malaysia berumur 18 tahun ke atas untuk keluar mengundi dan menunaikan kewajipan mereka.

“Majikan perlu akur pada arahan kerajaan. Mereka perlu benarkan pekerja keluar mengundi. Sama ada dengan cuti peristiwa, cuti ganti atau cuti beberapa jam,” katanya selepas menyampaikan sumbangan Deepavali di sini hari ini.

Beliau berkata mana-mana majikan yang gagal berbuat demikian akan diambil tindakan mengikut peraturan-peraturan tertentu.

Suruhanjaya Pilihan Raya (SPR) akan mengadakan mesyuarat pada 20 Okt ini bagi memuktamadkan tarikh penamaan calon dan pengundian selepas Perdana Menteri Datuk Seri Ismail Sabri Yaakob mengumumkan pembubaran Parlimen pada 10 Okt. – Bernama


Kertas siasatan kes The Ahmadi diserah ke Pejabat Peguam Negara

KUALA LUMPUR, 18 Muharram 1445H, Sabtu – Kertas siasatan terhadap lapan pengikut fahaman The Ahmadi yang melakukan perhimpunan berkaitan hak-hak lesbian, gay, biseksual, transgender (LGBT)  di depan kompleks beli-belah Sogo pada 29 Julai lepas, telah diserahkan kepada Pejabat Peguam Negara semalam.

Ketua Polis Kuala Lumpur, Datuk Seri Mohd Shuhaily Mohd Zain berkata, kesemua lapan suspek berumur 18 hingga 56 tahun itu, bagaimanapun telah dibebaskan dengan jaminan polis selepas tempoh reman mereka tamat.

“Mereka dibebaskan Isnin lepas dengan jaminan polis setelah direman sehari bagi membantu siasatan di bawah Seksyen 186 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 9(5) Akta Perhimpunan Aman 2012,” katanya kepada pemberita.

Beliau berkata demikian ketika ditemui pada Program KL Cops Urbanathlon 2023 di Ibu Pejabat Polis Kontinjen (IPK) Kuala Lumpur di sini hari ini.

Pada 31 Julai lepas, lapan individu dipercayai ahli “The Ahmadi Religion of Peace and Light” (The Ahmadi) ditahan selepas mengadakan perhimpunan di depan Sogo, dengan memegang plakad menyokong LGBT.

Sementara itu, mengulas tentang program yang julung kali diadakan itu, Mohd Shuhaily berkata, ia diadakan bagi mengeratkan hubungan di samping menanamkan gaya hidup sihat dalam diri anggota polis Kuala Lumpur.

Katanya, sebanyak 180 peserta membabitkan 36 pasukan mewakili 10 jabatan di IPK Kuala Lumpur dan enam daerah polis Kuala Lumpur termasuk dua pasukan media terlibat dalam program berkenaan.- Bernama


1,021 terima darjah kebesaran sempena Hari Keputeraan Agong

KUALA LUMPUR, 6 Zulkaedah 1443H, Isnin – Seramai 1,021 individu menerima Darjah Kebesaran, Bintang dan Pingat Persekutuan 2022 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Bekas Panglima Angkatan Tentera Jeneral Tan Sri (B) Mohamed Hashim Mohd Ali mendahului senarai penerima dengan dikurniakan darjah kebesaran Seri Setia Mahkota (SSM) yang membawa gelaran ‘Tun’.

Seramai 18 individu menerima darjah kebesaran Panglima Setia Mahkota (PSM) yang membawa gelaran ‘Tan Sri’.

Tiga pegawai kanan perkhidmatan awam yang menerima PSM ialah Pengerusi Suruhanjaya Perkhidmatan Pendidikan Datuk Seri Dr Mazlan Yusoff, Pengerusi Suruhanjaya Pilihan Raya (SPR) Datuk Abdul Ghani Salleh dan Setiausaha Kerajaan Negeri Johor Datuk Dr Azmi Rohani.

Turut menerima PSM ialah Yang Dipertua Majlis Agama Islam dan Adat Melayu Perak Datuk Seri Mohd Annuar Zaini, Panglima Tentera Udara Jeneral Datuk Seri Mohd Asghar Khan Goriman Khan, Timbalan Ketua Polis Negara Datuk Razarudin Husain dan bekas Timbalan Ketua Polis Negara Datuk Seri Mazlan Lazim.

Selain itu, Presiden Dewan Perniagaan dan Perindustrian Kebangsaan Malaysia Datuk Low Kian Chuan, Presiden dan Pengarah Eksekutif Malayan Banking Berhad Datuk Seri Abdul Farid Alias, Pengerusi Bank Muamalat Malaysia Berhad Datuk Seri Tajuddin Atan dan Pengarah Eksekutif United U-Li Corporation Berhad Datuk Lee Yoon Kong.

Turut menerima PSM Pengarah Urusan Kumpulan MMC Corporation Berhad Datuk Seri Che Khalib Mohamad Noh, Pengasas dan Pengarah Urusan T.A.G. Marine Sdn Bhd Datuk Seri Dr Noormustafa Kamal Yahya, bekas Menteri Tanah dan Pembangunan Koperasi dan bekas Ketua Menteri Sabah Datuk Seri Osu Sukam, bekas Menteri Kesihatan dan bekas Presiden MIC Datuk Seri S. Subramaniam, bekas Menteri Perdagangan Antarabangsa dan Industri serta bekas Setiausaha Agung MCA Datuk Seri Ong Ka Chuan, bekas Menteri Pendidikan Tinggi dan juga Pengerusi Felda Datuk Seri Idris Jusoh serta bekas Menteri Besar Pahang Datuk Seri Adnan Yaakob.

Sementara itu, Pengerusi Jemaah Tertinggi Badan Kebajikan Keluarga Angkatan Tentera (Bakat) Datuk Tengku Muhaini Sultan Haji Ahmad Shah Al-Musta’in Billah merupakan antara 23 penerima Darjah Kebesaran Panglima Jasa Negara (PJN) yang membawa gelaran ‘Datuk’.

Penerima PJN lain ialah Ketua Pengarah Bahagian Penyelidikan, Jabatan Perdana Menteri Datuk Rostam Affendi Salleh, Hakim Mahkamah Tinggi Kuching Azhahari Kamal Ramli, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof, Duta Besar Malaysia ke Thailand Datuk Jojie Samuel, Timbalan Gabenor Bank Negara Chew Cheng Lian dan bekas pemain badminton negara Foo Kok Keong.

Tiga penerima darjah kebesaran Panglima Setia Diraja (PSD) yang membawa gelaran ‘Datuk’ ialah Setiausaha Bahagian Pembangunan Jabatan Perdana Menteri Jazmanie Shafawi, Ketua Protokol di Jabatan Protokol dan Konsular Kementerian Luar Negeri Datuk Wan Zaidi Wan Abdullah dan Juruiring Yang di-Pertuan Agong ke-14, Laksamana Pertama Datuk Shahrum Shaim.

Seramai 48 individu menerima darjah kebesaran Johan Mangku Negara (JMN) termasuk Pengarah Bahagian Perancangan Kementerian Kesihatan Dr Rozita Halina Tun Hussein.

Bagi darjah kebesaran Johan Setia Mahkota (JSM) pula sebanyak 67 individu disenaraikan sebagai penerima termasuk bekas Juruiring Perdana Menteri SAC Nik Ezanee Mohd Faisal.

Penerima tunggal bagi Darjah Johan Setia Diraja (JSD) dikurniakan kepada Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Am) Bukit Aman DCP Muhammad Abdul Halim.

Seramai 183 individu dikurniakan Bintang Kesatria Mangku Negara (KMN) termasuk Pengasas Pertubuhan Amal Uncle Kentang Malaysia Kuan Chee Heng, Exco Pergerakan Puteri UMNO Naszriah Ngasri dan Penasihat Persatuan OKU Sentral Mohd Radzi Wahab.

Tahun ini juga menyaksikan seramai tujuh individu dianugerahkan Bintang Kesatria Setia Diraja (KSD) dan 250 dikurniakan Bintang Ahli Mangku Negara (AMN) termasuk Editor Pertubuhan Berita Nasional Malaysia (Bernama) Mohamad Bakri Darus manakala 377 individu menerima Pingat Pangkuan Negara (PPN) serta 43 Pingat Bentara Setia Diraja (BSD). – Bernama


Wanita Afghanistan sertai demonstrasi tuntut hak

KABUL, 15 Jamadilakhir 1443H, Selasa – Taliban terpaksa melepaskan semburan lada pemedih mata ke arah penunjuk perasaan wanita yang menuntut hak mereka untuk kembali bekerja dan belajar.

Kira-kira 20 wanita berkumpul di hadapan Universiti Kabul sambil melaungkan ‘keadilan dan kesaksamaan’ sambil membawa sepanduk yang ditulis ‘hak wanita, hak asasi manusia’.

Seorang wanita yang terkena semburan lada mengakui matanya pedih selain diacukan sebilah pisau oleh pasukan keselamatan.

Malah, ada di kalangan penunjuk perasaan yang terpaksa dibawa ke hospital kesan daripada semburan lada di bahagian mata dan muka.

Seorang wartawan AFP turut melihat anggota Taliban merampas telefon bimbit milik seorang lelaki yang sedang merakam demonstrasi.

Sejak Taliban mengambil alih pentadbiran Ogos tahun lalu pelbagai undang-undang baharu diperkenalkan termasuk mengharamkan golongan wanita dan kanak-kanak perempuan bersekolah dan bekerja.

Mereka telah menyekat kakitangan wanita sektor awam kembali bekerja dan banyak sekolah menengah masih tidak dibuka selain mengharamkan pelajar perempuan ke sekolah serta universiti awam masih ditutup.

Lebih menyedihkan, wanita yang tidak ditemani ahli keluarga terdekat daripada kaum lelaki dilarang melakukan perjalanan jarak jauh.

Malah, pihak berkuasa juga telah mengeluarkan garis panduan menghalang saluran televisyen daripada menyiarkan siri yang menampilkan pelakon wanita.

Situasi yang dilalui menyebabkan wanita Afghanistan merasakan ketidakadilan dan menuntut hak mereka diadili sebaiknya.

Minggu lalu, kumpulan yang dikenali Gerakan Spontan Wanita Afghanistan yang ditubuhkan selepas pemerintahan Taliban mendesak supaya hak wanita dan kanak-kanak diberikan sama rata.

Mereka menuntut hak supaya dapat kembali menjalani kehidupan dengan lebih sempurna. – Agensi


Perpecahan dalaman parti halang gabungan kerjasama politik boleh menang

BANGI, 8 Syaaban 1442H, Isnin – Gabungan politik baharu yang dibentuk perlu mengambil kira banyak perkara sebelum sesuatu kerjasama dilakukan.

Ia termasuk pembahagian kerusi, yakni kesan utama sebelum pilihan raya, kata Pensyarah Kanan Jabatan Pengajian Kenegaraan dan Ketamadunan, Fakulti Ekologi UPM, Dr Nur Ayuni Mohd Isa.

Katanya, pembahagian kerusi menjadi strategi utama perlu dilakukan parti komponen supaya tiada pertembungan.

Sebagai contoh, UMNO dan PAS sebagai lawan pada pilihan raya lalu perlu menjalankan rundingan, perancangan, tolak ansur dan pembahagian kerusi supaya tidak berlaku pertembungan yang boleh menjejaskan kedudukan mereka.

“Malah, pembahagian kerusi juga perlu diambil kira, termasuk parti komponen yang sebelum ini tidak bekerjasama, terutama pada PRU-14 (Pilihan Raya Umum ke-14).

“Jika rundingan dan tawaran tidak menepati kehendak kedua-dua pihak, sukar untuk membina kerjasama yang dapat bertahan dalam pilihan raya,” katanya menulis di Berita Harian hari ini.

Mengulas mengenai perkara sama, Dr Nur Ayuni berkata, konflik antara parti komponen juga memainkan peranan sekiranya tidak diurus dengan baik, sehingga menyebabkan sesuatu pakatan kerjasama politik boleh terbubar.

Jelasnya, parti komponen dalam sesuatu kerjasama politik perlu mengiktiraf dan menghormati pihak lain.

“Mereka perlu bersedia memperkukuhkan kuasa menerusi pengembangan idea dan tidak mempolitikkan sesuatu isu yang boleh menimbulkan konflik dalam gabungan terbabit.

“Parti komponen juga perlu saling menghormati dasar dan prinsip serta membenarkan setiap parti mempertahankan kepentingan dasar utama mereka.

“Malah, parti komponen bekerjasama juga perlu saling menerima dan bertukar pandangan serta mempunyai asas kepercayaan sama,” katanya.

Jelasnya, sebelum sesuatu kerjasama dipersetujui, semua perkara perlu jelas termasuk, komunikasi baik, nilai persahabatan, ketelusan, sikap terbuka, membantu dan tidak menghalang kepada proses perbincangan.

“Beberapa peraturan dibuat parti mesti dipersetujui semua pihak.

“Walau apapun setiap kerjasama dibuat, ia perlu mempunyai ciri disebutkan itu, sekali gus dipraktikkan agar membolehkan hasil baik terutama kesan kepada rakyat.

“Perlu ditegaskan, perpecahan dalaman parti akan menghalang pembentukan gabungan kerjasama politik yang boleh menang, sekali gus merugikan semua parti komponen terbabit,” katanya.


COVID-19: India catat 60,000 kes baharu untuk 2 hari berturut-turut

NEW DELHI, 18 Zulhijjah 1441H, Sabtu – India mencatatkan 61,537 kes baharu jangkitan COVID-19 setakat hari ini, menurut Kementerian Kesihatan negara itu.

Kes baharu telah mencecah 60,000 di seluruh negara untuk dua hari berturut-turut, dengan lebih daripada 500,000 jangkitan dilaporkan dalam tempoh sembilan hari.

Negara itu turut melaporkan 933 kematian dalam tempoh 24 jam terakhir.

Angka kematian kini mencecah 42,518 dengan jumlah keseluruhan kes melebihi dua juta. Sementara 1.4 juta lagi dilaporkan pulih.

Menurut laporan Agensi Anadolu, lima negeri yang mempunyai jumlah kes tertinggi adalah Maharashtra dengan 490,262; Tamil Nadu (279,144); Andhra Pradesh (206,000); Karnataka (158,254) dan New Delhi (142,723).

Sebanyak 23.38 juta orang telah menjalani ujian saringan di seluruh negara.

India kekal sebagai salah satu negara yang paling teruk terjejas wabak, selain Brazil dan Amerika Syarikat (AS).

Ini adalah hari keempat berturut-turut, India merekodkan jumlah jangkitan baharu tertinggi dalam satu hari di seluruh dunia, menurut Pertubuhan Kesihatan Sedunia (WHO). – Agensi


Vaksin Moderna disenarai untuk kecemasan: WHO

GENEVA, 19 Ramadan 1442H, Sabtu – Pertubuhan Kesihatan Sedunia (WHO) semalam menyenaraikan vaksin Moderna untuk kegunaan kecemasan.

Prosedur penyenaraian itu membantu negara yang tidak dapat menilai keberkesanan vaksin secara sendiri untuk memperoleh akses itu dengan secepat mungkin.

Selain itu, ia dapat membenarkan skim perkongsian vaksin COVAX dan rakan kerjasama lain untuk mengedarkannya ke negara miskin.

Vaksin keluaran Amerika Syarikat (AS) itu adalah yang kelima memasuki senarai kecemasan WHO.

Pada 18 Disember tahun lalu, pentadbiran Makanan dan Ubat-Ubatan (FDA) AS mengeluarkan kebenaran penggunaan kecemasan untuk vaksin Moderna.

Sementara kebenaran pemasaran yang sah di seluruh Kesatuan Eropah bagi vaksin berkenaan telah dikeluarkan Agensi Ubat-Ubatan Eropah (EMA) pada 6 Januari lalu.

WHO dalam satu kenyataan berkata, Kumpulan Penasihat Strategik Pakar Imunisasi (SAGE) mendapati, vaksin Moderna mempunyai keberkesanan mencecah 94.1 peratus.

Vaksin lain yang telah disenaraikan untuk kegunaan kecemasan oleh WHO ialah Pfizer BioNTech, AstraZeneca, Institut Serum India dan Janssen.

Khamis lalu, Moderna berkata, pihaknya menjangka akan menghasilkan tiga bilion dos pada 2020 melalui komitmen pendanaan baharu bagi meningkatkan bekalan di kilang di Eropah dan AS. – Agensi


Zionis ceroboh al-Aqsa, halau jemaah Palestin tunai solat tarawih

BAITULMAQDIS, 14 Ramadan 1444H, Rabu – Rejim haram Israel semakin agresif menceroboh masuk Masjid al-Aqsa bagi menghalang penduduk Palestin menunaikan solat sunat tarawih.

Rejim mengusir jemaah wanita Palestin yang berada di Dewan Solat Al-Qibli dan mengheret mereka ke Pintu Al-Maghribi selain memutuskan bekalan elektrik sebagai hukuman kepada jemaah yang enggan meninggalkan masijd.

Sumber tempatan memaklumkan, rejim juga melepaskan gas pemedih mata dan bom tangan ke arah jemaah yang sedang solat tarawih.

Malah, mereka juga memecah tingkap kawasan Al-Qibli menyebabkan sekurang-kurangnya empat rakyat Palestin cedera.

Sejak Ramadan, rejim menyerbu masjid setiap hari terutama bagi menindas rakyat Palestin selain mencetuskan peperangan agama.

Sementara itu, Kumpulan ekstremis Temple Mount (Al-Haram Al-Sharif) menyeru peneroka haram Israel menceroboh Masjid al-Aqsa ketika perayaan Paskah yahudi dan menawarkan haiwan korban di halaman masjid suci tersebut.

Kumpulan tersebut meminta pengikutnya berkumpul di pintu masuk pekarangan Masjid al-Aqsa pada malam raya Yahudi yang bermula hari ini, 5 April. – Agensi.


1MDB hadapi kesukaran proses audit kerana beberapa dokumen dirampas polis

KUALA LUMPUR, 29 Muharram 1443H, Selasa – 1Malaysia Development Berhad (1MDB) berhadapan dengan beberapa kesukaran semasa proses audit pada tahun 2015 selepas Polis Diraja Malaysia (PDRM) menyerbu pejabatnya dan merampas beberapa dokumen sehari sebelum laporan interim penemuan awal syarikat dana kekayaan berdaulat milik negara itu dikemukakan kepada Jawatankuasa Kira-kira Wang Negara (PAC), Mahkamah Tinggi diberitahu hari ini.

Perkara itu dicadangkan oleh peguam Datuk N. Sivananthan kepada bekas pengarah audit Jabatan Audit Negara Saadatul Nafisah Bashir Ahmad, 66, semasa pemeriksaan balas dalam perbicaraan berhubung kes meminda laporan akhir audit 1MDB melibatkan bekas Perdana Menteri Datuk Seri Najib Tun Razak dan bekas Ketua Pegawai Eksekutif 1MDB Arul Kanda Kandasamy.

Saksi ketujuh pendakwaan itu bersetuju dengan Sivananthan yang mewakili Arul Kanda bahawa polis turut merampas beberapa dokumen semasa serbuan pada 8 Julai 2015 itu.

PAC telah menerima laporan interim 1MDB daripada Ketua Audit Negara ketika itu Tan Sri Ambrin Buang pada 9 Julai 2015.

Sivananthan: Adakah anda sedar bahawa PDRM telah merampas beberapa dokumen daripada 1MDB pada 8 Julai 2015?

Saadatul Nafisah: Saya ada dengar berita, tapi saya tidak ingat tarikh sebenar dan dokumen apa yang dirampas.

Sivananthan: Adakah anda sedar bahawa laporan interim kepada PAC telah dibentangkan pada 9 Julai 2015?

Saadatul Nafisah: Ya, kami bentangkan. Saya tidak ingat tarikh sebenar, tapi tiga atau empat bulan selepas audit kami.

Sivananthan: Dalam keadaan itu, anda bersetuju dengan saya sekiranya saya katakan bahawa (serbuan dan rampasan) meletakkan 1MDB dalam kedudukan yang agak sukar, barang diingat PDRM telah merampas dokumen, dan oleh yang demikian mereka perlu meminta dokumen-dokumen itu balik dari pihak berkuasa bagi proses audit?

Saadatul Nafisah: Ya.

Selain itu, Sivananthan juga mencadangkan kepada saksi bahawa 57 bidang laporan audit 1MDB telah dipinda setelah Arul Kanda memberikan maklumat tambahan kepada Jabatan Audit Negara, dan Saadatul Nafisah menjawab: “Saya tidak pasti, tetapi ada perkataan-perkataan telah dipinda”.

Sivananthan kemudian meminta saksi untuk merujuk ke eksibit dokumen intensif untuk mengesahkan bahagian yang dipinda dalam laporan audit.

Pad ketika itu hakim Mohamed Zaini Mazlan mengarahkan Sivananthan untuk memberikan lebih banyak masa kepada saksi bagi menjawab soalan kerana dia perlu membaca eksibit dokument intensif berkenaan sebelum dapat memberikan jawapan yang tepat.

Najib, 68, didakwa menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada PAC bagi mengelak sebarang tindakan diambil terhadap beliau manakala Arul Kanda, 46, didakwa bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan jenayah berhubung skandal 1MDB.

Mereka didakwa di bawah Sekayen 23 (1) Akta Suruhanjaya Pencegahan Rasuah Malaysia 2009 yang membawa hukuman maksimum penjara 20 tahun atau denda tidak kurang daripada lima kali ganda nilai suapan atau RM10,000 mengikut mana lebih tinggi, jika sabit kesalahan.

Perbicaraan bersambung pada 27 September. – Bernama


Israel guna istilah baharu Judea dan Samaria ganti Tebing Barat

TEBING BARAT, 23 Syaaban 1444H, Khamis – Negara haram Israel menggunakan istilah Gabenor Judea dan Samaria dalam dokumen bagi merujuk Tebing Barat sebagai usaha untuk melenyapkan wilayah itu daripada penduduk Palestin.

Menurut laporan Arab News yang memetik pakar Palestin dalam Hal Ehwal Israel, Ismat Mansour, beliau mendedahkan Menteri Kewangan Israel, Bezalel Smotrich telah melaksanakan rancangan merampas Palestin selepas menduduki Tebing Barat.

Sekiranya Zionis mengambil alih Tebing Barat, ia mungkin tidak menjejaskan kehidupan tiga juta rakyat Palestin, tetapi sudah tentu akan menjejaskan Pihak Berkuasa Palestin (PA) dari segi politik dan undang-undang.

Bulan lalu, Smotrich menulis tweet bahawa “Rakyat Judea dan Samaria tidak akan lagi menjadi warga kelas kedua di bawah kerajaan tentera.”

Sementara itu, tentera Israel telah menggunakan “Judea dan Samaria” sebagai bahagian serantau Pusat Israel untuk Tebing Barat sejak 1988, istilah itu secara beransur-ansur dinormalisasi dalam penggunaan awam.

Seorang pemandu Palestin mengatakan bahawa tiket yang dikeluarkan oleh polis trafik Israel apabila mereka melakukan perjalanan antara bandar-bandar Palestin turut mempunyai logo Gabenor Judea dan Samaria.

Malah, papan tanda di sekitar bandar juga ditukar dengan nama baharu tersebut.

Bagaimanapun sehingga kini istilah “Judea dan Samaria” oleh Israel tidak diiktiraf masyarakat antarabangsa.

Malah Pertubuhan Bangsa -Bangsa Bersatu (PBB) dan kebanyakan negara, termasuk Amerika Syarikat (AS), merujuk kawasan itu sebagai wilayah Palestin.

Manakala rakyat Palestin pula menyifatkan penggunaan tersebut sebagai penafian sejarah dan budaya selain cubaan untuk menghalalkan pendudukan Israel di kawasan milik mereka. -Agensi


Majlis Keselamatan PBB kecam insiden pengeboman masjid di Pakistan

KARACHI, 4 Syaaban 1443H, Isnin – Majlis Keselamatan Pertubuhan Bangsa-Bangsa Bersatu (PBB) pada Ahad mengecam “sekeras-kerasnya” insiden pengeboman di sebuah masjid Syiah di bandar Peshawar dekat barat laut Pakistan minggu lepas yang meragut 62 nyawa serta mencederakan hampir 200 yang lain.

“Majlis Keselamatan simpati dan mengucapkan takziah kepada keluarga mangsa dan kerajaan Pakistan serta berharap mereka yang cedera cepat sembuh dan pulih sepenuhnya,” lapor Anadolu memetik kenyataan Kementerian Luar Pakistan.

Insiden berkenaan berlaku di Masjid Kucha Risaldar semasa solat Jumaat, Daesh/ISIS mengaku bertanggungjawab atas serangan itu.

Majlis Keselamatan itu menegaskan bahawa apa jua bentuk dan manifestasi keganasan adalah satu ancaman paling serius kepada keamanan serta keselamatan antarabangsa. – Bernama


HFMD: 251 tadika, taska di Selangor ditutup

BANGI, 1 Zulkaedah 1443H, Rabu – Sebanyak 18,525 kes penyakit tangan, kaki dan mulut (HFMD) telah didaftar dengan bilangan kes mingguan melebihi paras amaran di negeri Selangor setakat semalam.

Pengarah Kesihatan Negeri Selangor, Datuk Indera Dr Sha’ari Ngadiman berkata, pada ME 21, sebanyak 4,884 kes telah dilaporkan iaitu peningkatan dua peratus berbanding minggu sebelumnya 4,776 kes.

Beliau berkata, daerah Petaling melaporkan kes tertinggi iaitu 6,111 (34 peratus) diikuti Hulu Langat (2,965) dan Gombak (2,537 kes).

“Pada masa yang sama, terdapat 182 kluster HFMD telah dilaporkan di dalam sistem e wabak yang melibatkan 774 kes yang mana 83 peratus daripadanya merupakan kluster di taska/tadika serta pusat jagaan harian.

“Tiada kematian dilaporkan. Majoriti kes menerima rawatan sebagai pesakit luar iaitu sebanyak 97 peratus,” katanya dalam kenyataan, hari ini.

Dr Sha’ari berkata, peningkatan kes HFMD dilihat memberi kesan kepada pelbagai pihak terutamanya pengusaha taska/tadika dan juga ibu bapa.

Justeru, Jabatan Kesihatan Negeri dan Pejabat Kesihatan Daerah giat mengadakan sesi libat urus bersama jabatan-jabatan yang terlibat seperti Jabatan Pendidikan Selangor serta Jabatan Perpaduan Negara dan Integrasi Nasional Negeri Selangor.

Beliau berkata, sehingga kini, sebanyak 251 tadika, taska dan pusat jagaan yang berwabak telah ditutup di bawah Akta Pencegahan dan Pengawalan Penyakit Berjangkit 1988, manakala 24 premis ditutup secara sukarela.

“JKNS juga ingin menasihati ibu bapa atau penjaga agar sentiasa cakna dengan gejala awal penyakit HFMD dan tidak membawa anak yang sakit atau bergejala ke tempat-tempat awam terutamanya sekolah/taska/tadika/ pusat asuhan.

“JKNS akan terus memantau situasi HFMD di Selangor dan akan bekerjasama dengan berkaitan bagi memastikan tindakan pencegahan dan kawalan HFMD dilaksanakan dengan segera perebakan jangkitan dapat dibendung,” katanya.


UAE had vaksin untuk warga tua, pesakit kronik sementara waktu

DUBAI, 26 Jamadilakhir 1442H, Isnin – Emiriah Arab Bersatu (UAE) hanya akan memvaksin penduduk dan warga yang sudah tua atau mempunyai masalah kesihatan tertentu buat sementara waktu, kata media negara semalam.

Perubahan polisi itu dibuat susulan lonjakan jangkitan selama beberapa minggu terakhir ‘bagi memastikan imuniti komuniti yang diperoleh dan membendung penyakit ini’, kata agensi berita negeri WAM, memetik Kementerian Kesihatan.

Katanya, selama empat hingga enam minggu akan datang, pihak berkuasa akan berusaha memvaksin sebanyak mungkin warga tua dan mereka yang menghidap penyakit tertentu.

Sebahagian temu janji lain juga akan tersedia untuk segmen penduduk lain, tambahnya.

Dilaporkan, jangkitan harian meningkat tiga kali ganda dalam sekitar enam minggu dan mencapai rekod 3,977 pada 3 Februari di UAE.

Bagaimanapun, negara Teluk belum memberikan perincian bagi setiap emiriah.

Vaksin yang dibangunkan oleh China National Pharmaceutical Group (Sinopharm) telah tersedia untuk semua orang dewasa di negara Teluk.

Dubai juga menyediakan vaksin Pfizer-BioNTech dan Oxford-AstraZeneca kepada warganegara dan penduduk emiriah – keutamaan diberikan kepada warga tua, mereka yang mempunyai penyakit kronik dan pekerja barisan hadapan.

Pada Ahad lalu, Kementerian Kesihatan melaporkan 3,093 kes baharu. – Agensi


Isu banjir di Taman Sri Muda perlu diselesaikan segera

KUALA LUMPUR, 15 Jamadilawal 1443H, Isnin – Mesyuarat Khas Penyelarasan Bencana Negara yang bersidang hari ini mencapai persetujuan supaya isu banjir di Taman Sri Muda, Shah Alam, perlu diselesaikan segera.

Sehubungan itu, Perdana Menteri, Datuk Seri Ismail Sabri Yaakob berkata, beliau mengarahkan semua agensi mengatur kerja dengan lebih agresif untuk membantu mangsa banjir di kawasan berkenaan.

“Sehingga petang ini, sebanyak 41 bot, 16 lori dan juga lain-lain aset telah digerakkan ke Taman Sri Muda dengan kekuatan anggota pasukan penyelamat seramai 321 orang,” katanya dalam kenyataan selepas mempengerusikan mesyuarat khas itu hari ini.

Ismail Sabri berkata, selain itu, Kementerian Alam Sekitar dan Air (KASA) menerusi Jabatan Pengairan dan Saliran (JPS) juga diarahkan untuk segera menggerakkan 20 aset pam mudah alih ke kawasan yang terjejas, tambahan kepada empat buah pam sedia ada.

Beliau berkata, ia bertujuan untuk mengepam air dari kawasan mengalami banjir genang (termenung) ke sungai berhampiran.

“Pam-pam tambahan yang diperoleh daripada pelbagai agensi termasuk yang dimiliki oleh JPS Selangor, akan digunakan untuk mengalirkan air genang ke Sungai Klang,” katanya.

Perdana Menteri berkata, beliau turut bersetuju dengan cadangan supaya beberapa bahagian benteng sungai dipecahkan atau ditebuk buat sementara, bagi mengalirkan air genang keluar ke sungai.

Beliau bagaimanapun berkata, lokasi penebukan sedang dimuktamadkan.

Dalam pada itu, Ismail Sabri berkata, kerajaan mengalu-alukan sumbangan daripada pertubuhan bukan kerajaan (NGO) yang mahu menghulurkan bantuan kepada mangsa banjir, namun perlu merujuk kepada Pusat Pengurusan Bencana Daerah terlebih dahulu.

Taman Sri Muda adalah antara kawasan dilanda banjir teruk sejak Sabtu lepas, yang menyebabkan ramai penduduk terperangkap akibat bencana itu. – Bernama


JPS N. Sembilan akan siasat dakwaan siren amaran banjir tak berfungsi

PORT DICKSON, 29 Jamadilawal 1443H, Isnin – Jabatan Pengairan dan Saliran (JPS) Negeri Sembilan akan segera menyiasat dakwaan berhubung siren amaran banjir tidak berfungsi di Taman Pinggiran Sungai Kelamah, Gemas, sehingga menyukarkan penduduk bersedia apabila banjir melanda kawasan itu dua hari lepas.

Bagaimanapun, Menteri Besar Datuk Seri Aminuddin Harun berkata faktor hujan yang lebat mungkin menyebabkan bunyi siren berkenaan tidak dapat didengari penduduk sekitar.

“Sama seperti yang berlaku di Ampangan, Seremban, siren sebenarnya berfungsi tapi (ketika kejadian) tidak didengari sebab hujan terlalu kuat.

“Kita akan siasat (perkara tersebut), mungkin kita akan kuatkan bunyi siren, tambah lagi siren atau lihat bagaimana keperluan tersebut,” katanya kepada pemberita selepas program penyerahan borang 5A kepada lapan penduduk Kampung Chuah di sini hari ini.

Beliau berkata penambahan siren sudah pun berada dalam perancangan dan ketika ini beberapa sistem amaran banjir itu sedang dipasang di beberapa daerah.

Berdasarkan maklumat JPS negeri terdapat 22 siren amaran banjir dipasang di kawasan berisiko bagi memberi amaran awal kepada penduduk setempat.

Semalam, sebuah portal berita melaporkan penduduk Taman Pinggiran Sungai Kelamah kecewa apabila siren amaran banjir di kawasan itu didakwa gagal berfungsi, menyebabkan mereka terpaksa berpindah sehelai sepinggang ke pusat pemindahan sementara Sekolah Kebangsaan Sungai Kelamah kerana air memasuki kediaman terlalu cepat.

Aminuddin berkata Tampin adalah daerah paling teruk dilanda banjir di Negeri Sembilan kali ini, apabila merekodkan jumlah mangsa tertinggi iaitu 1,400 individu daripada 396 keluarga, daripada keseluruhan 2,037 individu yang terjejas akibat bencana itu di negeri ini setakat 8 pagi tadi.

Sementara itu, beliau berkata laluan ke Stesen Pemancar Gunung Telapak Buruk, Jelebu, masih belum boleh dilalui untuk semua kenderaan susulan tanah runtuh dan kerja baik pulih sedang dilakukan secara berperingkat.

Tambahnya laluan berkenaan tidak melibatkan penempatan penduduk. – Bernama


Hampir seluruh daerah di Semenanjung kini zon merah

KUALA LUMPUR, 9 Syawal 1442H, Jumaat – Hampir seluruh daerah di Semenanjung kini berstatus zon merah dan hanya tujuh daerah berstatus zon kuning berdasarkan data terkini pergerakan dalam tempoh 14 hari taburan kes COVID-19 mengikut daerah sejak 6 Mei hingga Rabu lepas (19 Mei).

Ketua Pengarah Kesihatan Tan Sri Dr Noor Hisham Abdullah berkata berdasarkan data dari Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan (KKM) tiada lagi zon hijau di Semenanjung, manakala lapan daerah dikategorikan sebagai zon jingga mempunyai 21 hingga 40 kes, dalam tempoh sama.

Daerah dikategorikan sebagai zon kuning ialah Perak Tengah; Sik (Kedah); Gua Musang (Kelantan); Kemaman dan Hulu Terengganu (Terengganu); Cameron Highlands (Pahang) dan Mersing (Johor).

Bagi zon jingga pula direkodkan di daerah Kampar di Perak; Kangar (Perlis); Padang Terap dan Langkawi (Kedah); Bera, Maran dan Rompin (Pahang) dan Kuala Pilah (Negeri Sembilan), katanya.

Berdasarkan infografik dikongsikan menerusi akaun Twitter beliau, Selangor merekodkan kes tertinggi sebanyak 21,343 kes diikuti Kuala Lumpur (6,100), Johor (5,148), Kelantan (4,498), Pulau Pinang (3,681), Kedah (2,983), Negeri Sembilan (1,856), Pahang (1,469), Terengganu (1,401), Melaka (1,231), Putrajaya (162) manakala Perlis merekodkan 22 kes.

-Bagi Sarawak yang merekodkan 6,456 kes, lima daerah masih merekodkan zon hijau iaitu Simunjan, Asajaya, Kabong, Marudi dan Telang Usan, manakala sembilan daerah dikategorikan zon kuning iaitu Limbang, Lundu, Lawas, Dalat, Daro, Julau, Lubok Antu, Matu dan Tanjung Manis.

Selain itu, dua daerah pula dikategorikan sebagai zon jingga iaitu daerah Tatau dan Bukit Mabong.

Bagi Sabah, sebanyak tujuh daerah masih berada dalam zon hijau iaitu Tambunan, Kudat, Nabawan, Pitas, Tongod, Telupid dan Beluran manakala sembilan daerah berada dalam zon kuning iaitu Tuaran, Beaufort, Kota Belud, Sipitang, Ranau, Kota Marudu, Tenom, Keningau dan Kuala Penyu.

Sabah yang merekodkan sebanyak 1,120 dalam tempoh ini turut merekodkan hanya daerah Putatan berada dalam zon jingga.

Bagi kategori zon hijau tiada kes direkodkan, zon kuning bagi kawasan merekodkan satu hingga 20 kes, zon jingga mencatat antara 21 hingga 40 kes manakala zon merah melibatkan 41 kes ke atas.

Sementara itu, Dr Noor Hisham turut memaklumkan sehingga semalam (20 Mei), kadar penggunaan katil Unit Rawatan Rapi (ICU) COVID-19 secara keseluruhannya di seluruh negara mencapai 83 peratus.

“Sistem kesihatan negara menghadapi tekanan amat besar dan memerlukan bantuan anda untuk memutuskan jangkitan COVID-19,” katanya. – Bernama


Yayasan Maghfirah, ISMA rayu sumbangan untuk mangsa banjir

BANGI, 2 Jamadilawal 1442H, Khamis – Yayasan Maghfirah dan Ikatan Muslimin Malaysia (ISMA) merayu ihsan orang ramai untuk menghulurkan sumbangan kepada mangsa banjir di pantai timur.

Ketika ini, lebih 3,000 mangsa terdiri daripada nelayan, petani, peladang, peniaga tepi jalan dan masyarakat B40 yang terjejas akibat banjir.

ISMA dalam satu kenyataan berkata, pendapatan golongan berkenaan turut terjejas sejak wabak pandemik COVID-19 melanda tahun ini.

Justeru, dengan sasaran RM100,000 untuk dua bulan, Yayasan Maghfirah dan ISMA akan membeli kelengkapan keperluan asas dan barangan dapur untuk disalurkan kepada isi rumah yang terjejas.

“Anda boleh menaja seberapa banyak pek yang diinginkan pada nombor akaun Yayasan Maghfirah, Maybank 562263552802, CIMB 8603221427 dengan letak rujukan ‘Tabung Banjir’.


Kalimah Allah: Meski hanya di Sarawak, tetap beri kesan pada agama Islam

BANGI, 26 Syawal 1444H, Rabu – Tindakan kerajaan menarik rayuan keputusan Mahkamah Tinggi, sekali gus membenarkan permohonan Jill Ireland Lawrence Bill menggunakan kalimah Allah bagi penggunaan orang bukan Islam adalah langkahmundur dan ke belakang.

Meskipun hanya terpakai di Sarawak, Presiden BERJASA, Haji Zamani Ibrahim mengakui sangat kecewa dengan keputusan  kerajaan dipimpin Perdana Menteri, Datuk Seri Anwar Ibrahim.

“Kita berasa kerajaan seolah-olah mengetepikan titah Sultan Selangor dan Sultan Johor yang telah memohon supaya kerajaan waktu itu membuat rayuan.

“Apa berlaku hari ini seolah-olah kita mundur ke belakang dan membenarkan kalimah itu digunakan dalam percetakan.

“…sedangkan ianya terikat dengan fatwa yang perlu kita rujuk, terikat dengan agama Islam sebagai agama Persekutuan yang perlu kita raikan,” katanya.

Isnin lalu, Kementerian Dalam Negeri (KDN) dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon pengisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, 18 April lalu.

Selepas dikritik, Anwar memaklumkan, penggunaan kalimah ‘Allah’ hanya terpakaioleh penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.

Mengulas lanjut, Zamani menegaskan, tindakan KDN itu tetap memberi kesan yang cukup besar kepada agama Islam, sedangkan bekas Menteri di Jabatan Perdana Menteri (Hal Ehwal Agama), Datuk Dr Zulkifly Al-Bakri sebelum ini bersungguh-sungguh membuat rayuan di atas kebenaran menggunakan kalimah Allah.

“Sepatutnya KDN rujuklah menteri agama sebelum dapatkan pandangan, hujah-hujah dan fakta-fakta supaya dia dapat pandangan yang jelas.

“Apakah KDN tidak memandang perkara ini penting, sedangkan menjaga kalimah Allah itu suatu yang sangat penting sebagai satu kalimah suci, kalimah yang telah difatwakan oleh Jawatankuasa Fatwa pada 2008 untuk kesucian kalimah itu sendiri jangan disalah gunakan,” katanya.

Berita berkaitan;


MPM, UPM dan MPC ganding bahu tangani krisis makanan negara

BANGI, 13 Zulkaedah 1443H, Isnin – Krisis sekuriti makanan dalam negara perlu ditangani dengan teliti bagi mengelakkan berlarutan sekali sehingga menjejaskan kehidupan rakyat.

Atas dasar itu, Majlis Perundingan Melayu (MPM) mengambil tanggungjawab tersebut bagi menjunjung titah Yang di-Pertuan Agong bagi menangani masalah survival rakyat dalam menghadapi krisis tersebut.

Setiausaha Agung MPM, Datuk Dr Hassan Mad berkata, pihaknya bekerjasama dengan Malaysia Productivity Corporation (MPC) dan Universiti Putra Malaysia (UPM) bagi mengadakan beberapa projek termasuk yang terbaharu dalam perikanan laut dalam yang berpangkalan di Tok Bali, Kelantan.

“Selepas mengadakan mesyuarat bersama UPM dan MPC kami bersedia untuk menyumbang kepada penyelesaian permasalahan termasuk melaksanakan beberapa projek baharu yang akan dilakukan dalam masa terdekat.

“Turut diusahakan adalah beberapa projek ekonomi halal oleh para pemain Kluster Ekonomi Halal MPM serta beberapa projek pemula dalam bidang teknologi nano di Institut Nanosains dan Nanoteknologi UPM,” katanya dalam kenyataan, hari ini.

Hassan menambah, pihaknya bernasib baik apabila UPM yang merupakan peneraju dalam penyelidikan bersedia dan terbuka untuk membuat penyelidikan ekonomi halal menerusi Institut Penyelidikan Produk Halal UPM (IPPH UPM).

Beliau berharap inisiatif yang dilakukan dalam menangani krisis rantaian makanan disokong oleh pihak-pihak lain termasuk kerajaan dan swasta.

Malah turut berharap inisiatif tersebut turut diperakui Seri Paduka sebagai projek diraja.

Katanya, apabila Baginda memilih menyentuh isu krisis makanan sebagai kandungan utama titah ucapannya sempena hari Keputeraannya baru-baru ini, sekali gus memberikan gambaran amat jelas Baginda terlalu bimbang dengan krisis sekuriti makanan di negara ini.

“Malah, Baginda turut mengingatkan para pemimpin agar tidak sering terjebak dengan pertelagahan setiap kali berdepan dengan krisis seperti ini

“Sebaliknya wajib fokus kepada jalan penyelesaian dan mengutamakan kebajikan rakyat jelata,” katanya.


Kabinet putus tiada lagi kebenaran keluar produk berunsur sensitiviti

BANGI, 23 Rabiulawal 1443H, Sabtu – Kerajaan memutuskan untuk tidak membenarkan pengeluaran sebarang produk yang menimbulkan keresahan rakyat dalam konteks agama dan bangsa.

Menteri Alam Sekitar dan Air, Datuk Seri Tuan Ibrahim Tuan Man berkata, keputusan itu dibuat Kabinet berikutan isu arak jenama tempatan, Timah.

“Kami memanggil syarikat pengeluaran arak (Timah) untuk menyatakan bantahan kami.

“Kabinet sudah buat keputusan tidak boleh lagi mana-mana pengeluaran yang apa saja pengeluaran yang boleh menimbulkan keresahan rakyat termasuk dalam konteks bangsa atau agama.

“Ini adalah dasar selepas kami membantahnya,” katanya seperti dilapor media tempatan, hari ini.

Sebelum ini, penggunaan jenama ‘Timah’ pada arak keluaran tempatan itu menimbulkan perasaan kurang senang dalam kalangan umat Islam serta turut dibincangkan dalam Sidang Dewan Negara.

Terdahulu, Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi memaklumkan, syarikat pengeluar arak itu memohon tempoh selama seminggu bagi menukar nama dan imej pada label produk keluaran mereka.

Katanya, keputusan itu dicapai hasil perbincangan kerajaan dengan wakil syarikat pengeluar arak terbabit – Winepark Corporation (M) Sdn Bhd.

“Melalui perbincangan yang diadakan, syarikat ini memohon tempoh seminggu untuk berbincang dengan pemegang saham dan lembaga pengarah bagi menukar nama dan imej pada label produk arak keluaran mereka,” katanya.


GRS menang majoriti mudah

KOTA KINABALU, 9 Safar 1442H, Ahad – Gabungan Rakyat Sabah (GRS) memperoleh majoriti mudah pada Pilihan Raya Negeri (PRN) Sabah ke-16.

Berdasarkan keputusan Suruhanjaya Pilihan Raya (SPR), GRS gabungan Perikatan Nasional (PN), Barisan Nasional (BN) dan Parti Bersatu Sabah (PBS) memenangi 38 daripada 73 kerusi Dewan Undangan Negeri (DUN) yang dipertandingkan.

Majoriti mudah 38 kerusi itu diperoleh hasil kemenangan parti gabungan tersebut yang mana PN (17 kerusi), BN (14 kerusi) dan Parti Bersatu Sabah (7 kerusi).

Warisan dan gabungannya – PKR, DAP dan UPKO menang 32 kerusi. Sementara, tiga DUN lagi dimenangi calon Bebas.

PRN Sabah diadakan berikutan pembubaran DUN Sabah pada 30 Julai lalu selepas Yang di-Pertua Negeri Sabah, Tun Juhar Mahiruddin meluluskan permohonan Ketua Menteri, Datuk Seri Mohd Shafie Apdal.


Pengusiran diplomat Korea Utara selaras Konvensyen Vienna 1961

PUTRAJAYA, 7 Syaaban 1442H, Ahad – Pengusiran kesemua petugas diplomatik di Kedutaan Korea Utara di Kuala Lumpur dijalankan selaras dengan Artikel 9 Konvensyen Vienna Mengenai Hubungan Diplomatik 1961, kata Menteri Luar Datuk Seri Hishammuddin Tun Hussein.

Malaysia hari ini mengusir semua diplomat Korea Utara selaras dengan keputusan kerajaan yang diumumkan oleh Wisma Putra, Jumaat lalu.

“Kerajaan Malaysia terpaksa mengambil tindakan tersebut sebagai respons terhadap keputusan unilateral dan tidak bertanggungjawab oleh kerajaan Korea Utara memutuskan hubungan diplomatik dengan Malaysia pada Jumaat lalu.” katanya dalam kenyataan hari ini.

Hishammuddin berkata tindakan kerajaan itu menjadi satu keperluan dalam usaha melindungi kedaulatan dan memelihara kepentingan negara ini.

“Tindakan ini adalah peringatan bahawa Malaysia tidak akan bertolak ansur dengan sebarang percubaan untuk campur tangan dalam hal ehwal dalaman dan kehakiman kita, tidak menghormati sistem tadbir urus dan sentiasa mewujudkan ketegangan yang tidak perlu dalam mengingkari peraturan berdasarkan perintah antarabangsa,” katanya.

Korea Utara memutuskan hubungan diplomatik dengan Malaysia, yang terjalin pada 1973, ekoran seorang rakyatnya yang menetap di negara ini, Mun Chol Myong, diekstradisi ke Amerika Syarikat untuk menghadapi tuduhan pengubahan wang haram.

Susulan keputusan Korea Utara itu, kerajaan Malaysia menutup Kedutaan Besar Malaysia di Pyongyang yang operasinya ditangguhkan sejak tahun 2017. – Bernama


Krisis ekonomi: Ratusan ribu kanak-kanak di Lubnan derita kelaparan

BEIRUT, 20 Zulhijjah 1442H, Jumaat – Ratusan ribu kanak-kanak terus menderita kelaparan di Lubnan setelah insiden letupan Pelabuhan Beirut tahun lalu, selain krisis ekonomi yang mencengkam negara itu, menurut sebuah laporan.

Save the Children dalam analisis terbaharu mendakwa, sejak insiden letupan pada 4 Ogos lalu, jurang kewangan yang diperlukan sesebuah keluarga untuk kelangsungan asas hidup meningkat bagi hampir setiap peringkat golongan.

Letupan yang mengorbankan lebih 200 nyawa dan mencederakan 6,500 yang lain memburukkan lagi krisis ekonomi negara itu, apabila nilai mata wangnya susut sehingga 90 peratus dalam tempoh kurang dua tahun.

Keadaan semakin buruk selepas wabak pandemik COVID-19 merebak ke negara berkenaan.

Kerajaan yang berdepan kekurangan wang menghadapi masalah bahan bakar, bekalan perubatan dan barangan asas yang mengakibatkan kenaikan harga.

Menurut Pertubuhan Bangsa-Bangsa Bersatu (PBB), sebilangan besar keluarga Lubnan menghadapi gangguan bekalan elektrik setiap hari, sementara jutaan yang lain di ambang kehilangan akses air bersih.

“Ratusan ribu kanak-kanak akan tidur dalam keadaan lapar ekoran tidak menjamah sebarang makanan pada hari itu.

“Ada keluarga yang tidak dapat menggunakan elektrik untuk menghidupkan peti sejuk atau air panas atau ubatan yang mereka perlukan untuk merawat penyakit.

“Semakin keadaan ini berlanjutan, besar kemungkinan kanak-kanak akan mengalami kekurangan zat makanan yang akhirnya boleh menyebabkan kematian,” kata Pengarah Save the Children, Jennifer Moorehead.

Analisis itu mendapati bahawa banyak keluarga di Lubnan memilih untuk mengurangkan perbelanjaan makanan, pendidikan dan perubatan, malah ada yang terpaksa menjual perabot atau menanggung hutang.

Kumpulan itu berkata, sekitar 47 peratus mereka tidak mampu membeli barang keperluan seperti minyak masak, lampin pakai buang dan bahan bakar. – Agensi


Tarikh penting PRK Kemaman diumum hari ini

KUALA LUMPUR, 2 Rabiulakhir 1445H, Selasa – Tarikh-tarikh penting bagi Pilihan Raya Kecil (PRK) Parlimen Kemaman, Terengganu dijangka diketahui hari ini.

Satu mesyuarat khas akan diadakan bagi tujuan itu dipengerusikan Pengerusi Suruhanjaya Pilihan Raya (SPR), Tan Sri Abdul Ghani Salleh di Menara SPR, Putrajaya bermula 10 pagi ini.

Abdul Ghani turut dijadual mengadakan sidang media sejurus selepas mesyuarat khas itu bagi mengumumkan tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya berkenaan.

Pada 26 September lepas, Mahkamah Pilihan Raya Terengganu membatalkan kemenangan Che Alias Hamid yang mewakili PAS setelah pihak pempetisyen iaitu Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada Pilihan Raya Umum ke-15 (PRU15).

Rentetan itu, pada 3 Oktober lepas PAS memutuskan untuk tidak memfailkan sebarang rayuan terhadap keputusan petisyen berkenaan.- Bernama


Korban nyawa di Myanmar kini cecah 701 orang

KUALA LUMPUR, 29 Syaaban 1442H, Ahad – Korban nyawa di Myanmar terus meningkat kepada 701 orang sejak tunjuk perasaan membantah rampasan kuasa tentera meletus, lapor Agensi Anadolu.

Laporan harian Badan Amal untuk Tahanan Politik berkata, terdapat lagi korban terbaru membabitkan orang awam apabila pasukan keselamatan bertindak campur tangan.

Dalam kemas kini terbaru itu turut mendedahkan seramai 3,012 orang ditahan.

Sebanyak 656 waran tangkap dikeluarkan untuk penunjuk perasaan yang membantah rampasan kuasa.

Sekurang-kurangnya 82 orang terbunuh di Bago pada Jumaat apabila tentera campur tangan.

Tentera Myanmar melancarkan kudeta 1 Februari lalu, mendakwa berlaku penipuan semasa pilihan raya 8 November 2020 sekali gus menyebabkan negara ini dicengkam ketegangan politik.

Tentera menahan beberapa pegawai dan pemimpin parti pemerintah, termasuk Kaunselor Negara Aung San Suu Kyi selain mengisytiharkan darurat selama setahun.

Pegawai tinggi yang ditahan dihadapkan ke mahkamah tentera, ketika demonstrasi terus berleluasa. – Bernama


20 individu dalam video tular ‘nikmati Yee Sang’ diminta tampil ke IPD

AMPANG, 2 Rejab 1442H, Ahad – Kira-kira 20 individu dikesan melanggar prosedur operasi standard (SOP) COVID-19 menerusi sebuah video tular meraikan Tahun Baru Cina di Bukit Ketumbar, Ampang.

Sehubungan itu, mereka diminta segera untuk hadir ke Ibu Pejabat Polis Daerah (IPD) Ampang Jaya bagi membantu siasatan.

Ketua Polis Ampang Jaya, Asisten Komisioner Mohamad Farouk Esha berkata, video yang menjadi tular itu, menunjukkan kira-kira 20 orang menikmati makan besar, Yee Sang di Bukit Ketumbar.

“Kami percaya kumpulan itu berkumpul di Bukit Ketumbar pada waktu pagi. Kami masih menyiasat perkara itu,” katanya.

Kes disiasat mengikut Seksyen 269 Kanun Keseksaan serta Peraturan 11 (3) Akta Pencegahan dan Pengawalan Penyakit Berjangkit 1988.

Mohamad Farouk berkata, pihaknya menggesa masyarakat untuk tidak melanggar SOP yang ditetapkan oleh Majlis Keselamatan Nasional (MKN).

“Matlamat utama kami adalah untuk memutuskan rangkaian jangkitan dan kami berharap orang ramai dapat memberikan kerjasama sepenuhnya,” katanya.


Malaysia sumbang alat perubatan bantu Indonesia perangi COVID-19

KUALA LUMPUR, 8 Safar 1443H, Rabu – Malaysia hari ini menyerahkan sumbangan peralatan dan bekalan perubatan kepada Indonesia bagi membantu republik itu memerangi pandemik COVID-19.

Sumbangan itu diserahkan oleh Menteri Luar Datuk Saifuddin Abdullah kepada Duta Besar Indonesia ke Malaysia, Hermono, di Pangkalan Udara Tentera Udara Diraja Malaysia (TUDM) Subang dekat sini.

Saifuddin berkata bantuan itu mencerminkan hubungan baik dan kukuh di antara kedua-dua negara, dan sebagai jiran terdekat, Malaysia dan Indonesia akan terus bekerjasama erat dalam memerangi pandemik COVID-19.

“Walaupun Malaysia sendiri masih lagi berdepan dengan pandemik COVID-19 serta kekangan-kekangan yang datang dengannya, namun ia tidak menghalang kita untuk membantu mengikut kemampuan kita.

“Di samping usaha-usaha domestik kita untuk menangani wabak COVID-19, kita juga perlu melihat kepada situasi dan kebajikan mereka yang berada di sekeliling kita, termasuk juga jiran-jiran tetangga kita,” katanya pada majlis penyerahan itu.

Sumbangan yang dihulurkan Malaysia kepada Indonesia yang berupa tangki ISO mengandungi oksigen cecair, pemekat oskigen, ubat-ubatan terapeutik serta barangan perubatan pakai buang, akan dihantar menggunakan pesawat TUDM.

Sumbangan hari ini merupakan kumpulan pertama dalam beberapa peringkat penghantaran bantuan kepada Indonesia yang dijangka selesai hujung bulan ini, katanya.

Sementara itu, Hermono berkata kerajaan dan rakyat Indonesia amat menghargai bantuan yang diberikan oleh kerajaan Malaysia.

“Sumbangan ini amat bermakna untuk kami. Meskipun Malaysia pada saat ini sedang berjuang melawan COVID-19, tapi ia masih fikirkan saudara-saudara di Indonesia dalam membantu untuk sama-sama melawan pandemik ini,” katanya.

Turut hadir Menteri Kanan Pertahanan Datuk Seri Hishammuddin Tun Hussein, Timbalan Menteri Di Jabatan Perdana Menteri (Tugas-Tugas Khas) Datuk Mastura Mohd Yazid dan Panglima Angkatan Tentera Jen Tan Sri Affendi Buang. – Bernama


Usaha bina naratif negara Islam pernah dapat tentangan

BANGI, 28 Zulhijjah 1442H, Sabtu – Usaha membina naratif Malaysia adalah negara Islam dari segi Perlembagaan pernah mendapat tentangan pelbagai pihak.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, pendirian yang dibuat sekumpulan peguam muslim 25 tahun lalu, pernah dipersoalkan kerana undang-undang Islam masih belum dilaksanakan.

Katanya, sukar ketika itu untuk memberi kefahaman bahawa pendirian berkenaan lebih bermanfaat diambil untuk memudahkan pelaksanaan perundangan Islam.

“Akhirnya ramai yang faham naratif tersebut dan kini ada pula yang sudah mengkaji dengan mendalam dan mengajar saya balik supaya mengambil pendirian ini.

“Islam sebagai agama negara (bukan sekadar agama rasmi) sudah mula diterima oleh masyarakat walaupun ada sebilangan kecil yang masih mempersoalkannya,” katanya dalam kenyataan, hari ini.

Zainul Rijal berkata, beberapa tahun lepas juga, pertubuhan bukan kerajaan (NGO) turut membina naratif baharu berkaitan Reset Malaysia supaya negara lebih aman dan dibersihkan daripada politik yang tidak bermanfaat.

“Sukar juga pada awalnya tetapi kini nampak ada perkembangan positif penerimaan Reset Malaysia walaupun ada yang memberi pelbagai nama lain.

“Yang pentingnya ialah kita berusaha ke arah kesejahteraan negara, tidak berpolitik 24 jam dan memberi perhatian kepada kebajikan rakyat,” katanya.

Beliau berkata, rakyat juga sudah semakin jelak dengan karenah politikus dan negara memerlukan alternatif yang berdaya membawa Malaysia ke arah kemajuan.

“Adakah kita masih memerlukan politikus yang hanya mementingkan kedudukan mereka sahaja ataupun kita mempunyai alternatif lain berdasarkan Perlembagan Persekutuan dan undang-undang?

“Mudah-mudahan kita boleh membahaskan naratif ini dengan lebih mendalam lagi supaya kita mencapai titik pertemuan bagaimana untuk mensejahterakan negara.

“Naratif ini masih baru dan ia memerlukan kritikan dan pandangan semua pihak sama ada dari sudut falsafahnya, pelaksanaan ataupun tempoh,” katanya.


Anhar al-Deek selamat lahirkan bayi lelaki

RAMALLAH, 3 Safar 1443H, Jumaat – Wanita Palestin yang pernah menjadi tahanan rejim penjajah Israel, Anhar al-Deek selamat melahirkan seorang bayi lelaki.

Wanita berusia 25 tahun itu dari bandar Kafr Ni’ma di Ramallah menamakan anak lelakinya dengan nama Alaa.

Kelahiran ini merupakan anak kedua selepas anak sulung perempuan, Julia.

Sebelum ini, ketika kandungan berusia lima bulan dia ditahan tentera Israel selepas dituduh cuba menikam seorang anggota di kawasan penempatan haram Israel.

Dia kemudiannya dibawa ke Penjara HaSharon dan dijadikan tahanan di sana.

Sepanjang berada dalam penjara, Anhar pernah menulis surat memohon bantuan kumpulan hak asasi manusia membebaskan dirinya dari Penjara HaSharon dan bersalin di luar pusat tahanan.

Dia juga turut dilaporkan mengalami kemurungan semasa dalam tahanan dan memerlukan rawatan khusus.

Pada 2 September lalu, dia dibebas dengan ikat jamin 40,000 shekel atau kira-kira RM50,000, selain ketetapan tidak boleh keluar dari kediaman keluarganya.

Terdahulu, pihak berkuasa negara haram Israel enggan membebaskan Anhar yang sarat mengandung sembilan bulan dan dijangka melahirkan bayi di dalam penjara.

Susulan itu, keluarga Anhar merayu kepada badan antarabangsa supaya campur tangan bagi membolehkan wanita yang dizalimi itu bersalin di luar penjara. – Agensi


FAMA jangka harga sayur stabil satu hingga dua bulan lagi

BUKIT MERTAJAM, 7 Jamadilakhir 1443H, Isnin – Harga sayur-sayuran dijangka stabil dalam tempoh satu hingga dua bulan lagi berikutan pelbagai usaha yang dijalankan oleh Lembaga Pemasaran Pertanian Persekutuan (FAMA) bersama Kementerian Pertanian dan Industri Makanan (MAFI).

Pengerusi FAMA Datuk Mohd Fasiah Mohd Fakeh berkata sebelum ini, berlaku kenaikan harga sayur-sayuran berikutan beberapa faktor antaranya masalah pengangkutan dari negara pengeluar, banjir dan cuaca yang tidak menentu di kawasan penanaman sehingga menyebabkan bekalan berkurangan.

“Sekarang, kami (FAMA bersama MAFI) mengambil pelbagai usaha bagi menstabilkan harga sayur-sayuran dan dalam masa satu hingga dua bulan lagi kemungkinan ia akan terus turun…seterusnya pengguna mendapat bekalan dengan harga berpatutan dan mereka tidak terbeban.

“Ketika ini, rata-rata petani khususnya penanam sayur yang terjejas akibat banjir dan Perintah Kawalan Pergerakan (PKP) gara-gara COVID-19 telah memulakan semula projek tanaman mereka yang rosak atau tergendala sebelum ini. Pada masa yang sama, isu pengangkutan termasuk dari luar negara yang bermasalah juga kini berjaya dikawal secara berperingkat,” katanya kepada pemberita di sini hari ini.

Beliau ditemui selepas mengadakan lawatan di Kompleks Pengedaran FAMA Bukit Mertajam sebagai hab pengedaran dan pembungkusan berteknologi tinggi di Pulau Pinang.

Sementara itu, Mohd Fasiah berkata FAMA menerusi anak syarikatnya, FAMA Corporation Sdn Bhd (FAMACorp) dijangka memperluaskan lagi aktiviti perniagaannya dengan meneroka beberapa cabang perniagaan yang lebih mencabar pada tahun ini bagi membantu lebih ramai usahawan mengembangkan dan menjana ekonomi.

Katanya, ia termasuklah memanfaatkan sepenuhnya ruang-ruang yang terdapat di kompleks pengedaran atau pusat operasi termasuk di Bukit Mertajam iaitu dengan mewujudkan kemudahan bilik sejuk dan Pusat Teknologi Pembungkusan Retort menerusi peruntukan sebanyak RM1.5 juta.

“Dengan adanya kemudahan itu, ia dapat membantu usahawan tempatan yang mempunyai akses pasaran eksport selain meningkatkan mutu pembungkusan dan pemprosesan aseptik yang diperbuat daripada pelbagai lapisan laminat yang fleksibel,” katanya.

Beliau berkata teknologi pembungkusan retort juga membenarkan pensterilan pelbagai jenis produk makanan dan minuman serta mampu meningkatkan kualiti dan jangka hayat produk. – Bernama


Rejim haram tembak remaja Palestin, heret dengan kereta

RAMALLAH, 6 Rabiulawal 1444H, Isnin – Dua remaja Palestin menjadi mangsa terbaharu rejim haram Zionis dalam serbuan berdarah, semalam.

Dalam kejadian kira-kira 4 pagi, dua remaja lelaki berkenaan ditembak ketika berada di dalam sebuah kenderaan berhampiran Kem Pelarian Jalazone, utara Ramallah.

Kedua-dua remaja dikenal pasti sebagai Bassel Qassem Basbous berusia 18 tahun manakala seorang lagi, Khaled Fadi Anbar berusia 21 tahun.

Seorang lagi sahabat mereka, Raafat Habash,19 yang turut bersama di kenderaan ketika ditembak hanya mengalami kecederaan.

Kedua-dua mayat mangsa ditarik keluar dari kenderaan secara kejam oleh tentera pengganas Zionis.

Sementara itu seorang saksi yang enggan mendedahkan namanya berkata, kejadian tembakan berlaku di hadapan kediaman.

“Saya mendengar bunyi tembakan kira-kira jam 3.30 pagi dan membuka tingkap.

“Saya juga melihat sebuah kereta berhampiran rumah serta kelihatan ada mayat dua lelaki yang ditembak berada di dalam kereta itu.

“Tentera kemudian menarik kedua-dua mayat daripada kereta dan meletakkan di jalan raya, mayat juga dibiarkan di atas jalan dalam keadaan penuh darah kira-kira 40 minit sebelum mengangkatnya semula,” katanya.

Tindakan zalim Zionis bukan sesuatu yang pelik berlaku di Tebing Barat berikutan tentera pengganas sering berkelakuan berkenaan dalam setiap kali serbuan.

Malah, Zionis sering menyembunyikan diri dan tidak mengaku bertanggungjawab selepas melepaskan tembakan ke arah penduduk . -Agensi


Malaysia tak akan laksana sekatan pergerakan penuh

KUALA LUMPUR, 16 Jamadilakhir 1442H, Jumaat – Menteri Kewangan Tengku Datuk Seri Zafrul Abdul Aziz memberi jaminan Malaysia tidak akan melaksanakan sekatan pergerakan sepenuhnya ke atas ekonomi walaupun sekiranya berlaku senario terburuk.

Sebaliknya, beliau berkata kerajaan akan terus menumpu menguatkuasakan prosedur operasi standard (SOP) lebih ketat sekiranya jumlah kes COVID-19 di negara ini terus meningkat.

”Berdasarkan kepada model semasa, kami percaya bilangan kes akan menurun.

“Seandainya senario terburuk (berlaku), kami tidak akan melaksanakan sekatan pergerakan sepenuhnya ke atas ekonomi, kami akan terus menumpukan kepada SOP yang lebih ketat,” katanya dalam satu program temu bual bersama CNBC hari ini.

Tengku Zafrul berkata demikian sebagai menjawab soalan sama ada kerajaan akan menutup sektor tertentu atau sektor manakah yang diberi keutamaan untuk ditutup sekiranya Perintah Kawalan Pergerakan (PKP 2.0) terpaksa dilanjutkan, atau pembekalan vaksin COVID-19 tidak berjalan lancar seperti yang dijangkakan.

Beliau berkata sekiranya jumlah kes terus meningkat, isu-isu utama seperti kepatuhan dan penguatkuasaan SOP perlu ditangani.

Malaysia merekodkan 4,094 kes baharu COVID-19 pada Khamis menjadikan jumlah jangkitan di negara ini sebanyak 198,208 kes setakat ini.

Sementara itu Tengku Zafrul menolak pandangan bahawa kenaikan ringgit berbanding dolar AS ketika ini akan memberi impak kepada prestasi eksport.

“Ya, sememangnya ringgit mengukuh berbanding dolar AS dan mata wang lain, tetapi perdagangan global diunjur berkembang kira-kira lapan peratus pada 2021 berbanding 2020, dan Malaysia berpeluang untuk meraih manfaat daripadanya.

“Dan saya percaya prestasi ringgit itu tidak akan memberi impak negatif kepada eksport,” katanya. – Bernama


Polis buka kertas siasatan pesakit COVID-19 lari dari hospital

GEORGETOWN, 30 Rabiulawal 1442H, Isnin – Polis membuka kertas siasatan berhubung kejadian seorang lelaki dipercayai pesakit COVID-19 yang melarikan diri dari Hospital Pulau Pinang (HPP), di sini sebelum ditemukan di kawasan kaki lima deretan kedai di Bayan Lepas, malam tadi.

Ketua Polis Daerah Timur Laut, ACP Soffian Santong berkata, pihaknya akan merekodkan keterangan lelaki tempatan berusia 23 tahun itu selepas dia selesai menerima rawatan dan pulih daripada penyakit tersebut.

“Setakat ini, polis buka kertas siasatan yang dijalankan di bawah Seksyen 269 Kanun Keseksaan kerana melakukan perbuatan cuai yang mungkin merebakkan jangkitan apa-apa penyakit berbahaya kepada nyawa dan Seksyen 22 (b) Akta Pencegahan dan Pengawalan Penyakit Berjangkit 1988.

“Kami menjalankan siasatan kerana kesalahan melarikan diri ketika menjalani rawatan penyakit berjangkit dan polis akan lengkapkan kertas siasatan selepas lelaki itu selesai menjalani rawatan serta disahkan bebas daripada wabak tersebut, sebelum menyerahkan kertas siasatan kepada Timbalan Pendakwaraya untuk tindakan selanjutnya,” katanya pada sidang akhbar di sini hari ini.

Katanya, sebaik ditemui semalam, lelaki itu terus dibawa ke HPP untuk rawatan lanjut oleh petugas kesihatan dan beliau turut menafikan pesakit tersebut mengalami masalah mental seperti yang tular dalam media sosial.

Sementara itu, Soffian berkata, polis sedang mengesan seorang lelaki yang memiliki 254 gram (g) syabu bernilai RM25,400 dalam kereta, kerana melanggar Perintah Kawalan Pergerakan Bersyarat (PKPB) ketika sekatan jalan raya (SJR) di Batu Uban Sabtu lepas.

Beliau berkata, polis pada mulanya menahan kereta dinaiki lelaki itu bersama tiga lagi rakannya termasuk seorang remaja perempuan berusia 19 tahun, kerana melanggar Prosedur Operasi Standard (SOP) PKPB dan ketika dokumentasi dijalankan di SJR tersebut, suspek yang berusia 26 tahun telah melarikan diri.

“Lelaki dikenali sebagai S.Nadarajan itu telah menyerahkan kad pengenalannya kepada polis di SJR itu untuk didokumentasi dan dia memaklumkan mahu menghubungi seseorang menerusi telefon bimbitnya, sebelum pergi ke bahagian belakang sedikit namun semasa anggota mahu membawa suspek bersama tiga rakannya Ibu Pejabat Polis Daerah Timur Laut untuk dikompaun, dia telah tiada.

“Polis kemudiannya membuat pemeriksaan lanjut dalam kenderaan mereka berikutan curiga dengan tindakan lelaki tersebut menghilangkan diri, sebelum menemui bungkusan syabu seberat 254g yang disembunyikan dalam sebuah kotak (di dalam kenderaan),” katanya pada sidang akhbar di sini hari ini.

Katanya, siasatan mendapati suspek bersama rakan-rakannya dari Perlis dan ke kawasan Seberang Perai, dekat sini untuk mengambil bekalan dadah sebelum masuk ke George Town kononnya untuk berjalan-jalan dan semasa ditahan di SJR, mereka dalam perjalanan mahu pulang semula ke Perlis.

Soffian berkata, dua lelaki berusia 23 tahun yang ditahan itu positif dadah dan ketiga-tiga individu itu direman tujuh hari bagi membantu siasatan menurut Seksyen 39B Akta Dadah Berbahaya 1952, manakala polis sedang mengesan seorang lagi suspek yang melarikan diri tersebut. – Bernama


Kaji semula peranan SUHAKAM!

BANGI, 28 Syaaban 1442H, Sabtu – Peranan Suruhanjaya Hak Asasi Manusia Malaysia (SUHAKAM) mesti dikaji, disiasat serta ditentukan semula fungsinya sama ada membawa kebaikan atau keburukan kepada rakyat dalam negara ini.

Sekiranya suruhanjaya itu membawa lebih mudarat serta bahaya kepada agama, bangsa dan negara, maka kerajaan wajar membubarkan SUHAKAM.

Naib Pengerusi PEMBELA, Ustaz Masrizi Sat mendakwa, Pesuruhjaya SUHAKAM yang cuba menghalalkan industri seks di Malaysia jelas menunjukkan beliau cuba merosakkan maruah agama, bangsa dan budaya masyarakat yang selama ini sangat sensitif dalam soal menjaga maruah wanita.

Katanya, isu yang cuba diperjuangkan juga jelas tidak diiktiraf oleh undang-undang negara sama ada sivil ataupun syariah.

“Persoalannya, sejak bila negara Malaysia ada industri seks? Sejak bila ada undang-undang yang membenarkan industri seks dalam negara ini?

“Jika ada pun, bukan di atas kebenaran pihak kerajaan tetapi kegiatan sindiket haram yang dipayungi oleh kartel-kartel tertentu,” katanya seperti dilapor portal berita Samudera.

Dalam pada itu, beliau melihat isu pelacuran dalam negara masih gagal dihapuskan selagi kepimpinan negara lebih menjaga kepentingan politik dari kepentingan keselamatan rakyat dalam negara.

“Isu sokongan undi dan pengaruh politik menyebabkan banyak premis-premis haram termasuk pelacuran dibiarkan operasi kerana hendak jaga hati orang bukan Islam.

“Ditambah lagi gejala rasuah dari kartel besar yang berpengaruh yang memayungi industri ini, segelintir pemimpin dan pihak berkuasa yang terlibat buat-buat buta dengan maksiat di depan mata kerana merasakan ia boleh mengisi ekonomi negara dan kroni mereka,” dakwanya.

Selain itu katanya, kerajaan juga terlalu bertolak ansur dan memberi ruang kepada gerakan perosak seperti ini untuk melebarkan sayapnya.

“Tidak hairanlah kenapa banyak kerosakan telah lama dan parah berlaku dalam gejala maksiat dan mungkar dalam negara kita.

“Sepatutnya organisasi gerakan perosak dari agenda musuh umat Islam dan rakyat dari luar negara dan yang bergerak dalam negara dipantau dengan ketat bahkan segera disiasat dan diambil tindakan tegas jika merbahayakan kepada rakyat dan negara.

“Terutama kepada rakyat pribumi Melayu Islam yang menjadi kaum teras dan majoriti dalam negara kita ini,” katanya.


KKM umum SOP pengembara ulang alik minggu depan

TANGKAK, 7 Syaaban 1443H, Khamis – Kementerian Kesihatan (KKM) akan mengumumkan prosedur operasi standard (SOP) untuk pengembara berulang alik seperti yang bekerja dan berniaga di luar negara selewat-lewatnya minggu depan, kata Menterinya Khairy Jamaluddin.

Bercakap kepada media selepas melawat Klinik Kesihatan Bukit Gambir di sini hari ini, beliau berkata, KKM sedang memperhalusi SOP yang lebih praktikal seperti ujian RT-PCR atau RTK Antigen secara mingguan.

Khairy berkata, bagi pengembara biasa, protokol ujian PCR sebelum berlepas dan RTK Antigen selepas ketibaan adalah biasa namun protokol sedemikian menyukarkan bagi individu yang berulang alik.

“Kalau kita nak mereka buat saringan seperti pengembara yang biasa ia tak masuk akal, katakan dia nak kerja ke Singapura tapi tinggal di Johor Bahru, tak kan dia nak buat PCR setiap hari jadi kita sedang memperhalusi SOP untuk pengembara berkala ni.

“Mungkin dia akan buat saringan setiap minggu dan dia kena tunjuk bukti saringan dia, dalam seminggu tu, dia negatif. Dan macam biasalah dia ada gejala dia kena buat saringan, itu cadangan setakat ini, kita tengah fikir apa yang paling praktikal dan yang paling selamat dari segi kesihatan awam ini,” katanya.

Khairy berkata demikian sebagai mengulas kenyataan Pengerusi Majlis Pemulihan Negara (MPN), Tan Sri Muhyiddin Yassin yang mencadangkan individu yang berulang alik ke Singapura untuk bekerja tidak perlu menjalani kuarantin, namun perlu mematuhi SOP ditetapkan.

Langkah itu, menurut Muhyiddin adalah sebagai menyokong pembukaan sempadan dan memastikan pertumbuhan ekonomi yang baik.-  Bernama


Israel tingkat siri keganasan di Masjid al-Aqsa

BAITULMAQDIS, 28 Muharram 1442H, Rabu – Negara haram Israel mengambil kesempatan di atas normalisasi hubungan negara-negara Arab dengan mempertingkatkan keganasan terhadap Masjid al-Aqsa dan merobohkan lebih banyak penempatan milik penduduk Palestin.

Pergerakan Perjuangan Islam Palestin (Hamas) dalam satu kenyataan berkata, puluhan penduduk haram Yahudi pada awal pagi ini bertindak menyerbu Masjid al-Aqsa dan merancang untuk melakukan perkara sama di perkarangan masjid itu secara besar-besaran pada Khamis.

Jurucakap gerakan itu, Abdul-Latif Al-Qanoa menyifatkan, rejim pengganas Israel tidak menghormati hubungan perdamaian dengan negara Arab lain.

Pada masa sama, beliau menggesa, warga Palestin mempertahankan Masjid al-Aqsa daripada rejim Zionis dan penduduk haram yang bertindak sewenang-wenangnya.

Semalam, sebilangan besar penduduk haram Yahudi menyerbu Masjid al-Aqsa dan mereka turut menggesa untuk mengulangi serbuan besar-besaran pada masa akan datang. – Agensi


Russia usir 85 diplomat dari Perancis, Sepanyol dan Itali

MOSCOW, 18 Syawal 1443H, Khamis – Russia mengisytiharkan 85 diplomat dari Perancis, Sepanyol, dan Itali sebagai ‘persona non grata’ sebagai tindak balas dengan mengarahkan pengusþlmiran mereka, ketika perang di Ukraine berlanjutan.

Kementerian Luar Russia dalam 6 Paris, 34 pekerja misi diplomatik Perancis di Russia teah diisytiharkan sebagai persona non grata.

Ia menambah bahawa diplomat Perancis ini diarahkan meninggalkan wilayah Russia dalam masa dua minggu dari tarikh penghantaran nota berkaitan kepada duta.

Kementerian itu juga menyatakan bahawa langkah itu diambil sebagai tindak balas terhadap pengusiran 41 diplomat Russia dari Perancis, merujuk kepada pengusiran enam diplomat Russia oleh Pģaris pada 11 April dan 35 yang lain pada 4 April.

Terdahulu pada hari itu, Kementerian Luar Russia telah memanggil Duta Perancis ke Russia, Pierre Levy untuk mengesahkan protes terhadap tindakan kerajaan Perancis mengusir 41 diplomat Russia

Bertindak balas terhadap keputusan Kremlin, Perancis berkata, ia mengutuk sekeras-kerasnya tindakan itu, mendakwa bahawa pengusiran 34 diplomat Perancis tidak mempunyai asas yang sah, dan bahawa kerja diplomat dan kakitangan di kedutaan Perancis di Russia berlaku sepenuhnya dalam rangka kerja Konvensyen Vienna mengenai hubungan diplomatik dan konsular.

Russia juga mengumumkan keputusannya untuk mengusir 27 diplomat dari Sepanyol dan 24 dari Itali, dalam satu langkah yang sama, pada hari Rabu.

Perdana Menteri Itali, Mario Draghi menggelar pengumuman itu sebagai tindakan bermusuhan, menegaskan hubungan diplomatik tidak boleh diganggu.

Kementerian luar Sepanyol pula menolak keputusan itu, dan memberi alasan bahawa tindakannya menyingkirkan kakitangan kedutaan Russia terlebih dahulu adalah kerana faktor keselamatan.

Perancis, Itali dan Sepanyol adalah antara negara Eropah yang telah menggulingkan lebih 300 orang Russia sejak Moscow melancarkan operasi ketenteraan pada 2 Februari. – Agensi


Parti Melayu perlu berkorban utamakan agenda agama, bangsa

Oleh Fazleen Safina

BANGI, 5 Rabiulakhir 1442H, Sabtu – Parti politik Melayu di negara ini tidak perlu bergabung sebaliknya perlu mempunyai prinsip yang sama iaitu memperjuangkan kepentingan rakyat dan negara.

Pemerhati politik, Dr Syed Agil Syed Alsagoff berkata, matlamat itu penting di mana ia akan memastikan agenda nasional tercapai.

Memberi contoh parti-parti Cina dan India, Syed Agil berkata, mereka tidak bergabung namun bersepakat memajukan negara dan membela nasib rakyat mengikut kaum masing-masing.

“Dalam hal ini, kita kena pastikan parti-parti politik (Melayu) berkorban dengan memberi keutamaan kepada pembelaan terhadap nasib masyarakat Islam di negara kita.

“Bukan perlu bergabung, tetapi kita harus mempunyai niat suci untuk menterjemahkan agenda politik kepada kepentingan rakyat, agama Islam dan negara, “ katanya ketika dihubungi Ismaweb.net, hari ini.

Terdahulu, pendakwah bebas, Prof Mohd Ridhuan Tee Abdullah memberi gambaran bahawa parti-parti Melayu di negara ini sukar untuk bersatu.

Beliau berkata, penyatuan kesemua parti-parti politik Melayu ini amat penting demi masa depan dan survival Melayu Islam serta Bumiputera Sabah dan Sarawak.

Katanya, sekiranya PAS tidak dapat menjadi moderator untuk menyatukan Parti Pribumi Bersatu (BERSATU) dan UMNO, beliau mengesyorkan badan bukan kerajaan (NGO), Ikatan Muslimin Malaysia (ISMA) mengambil alih  tugas itu demi kepentingan umat Islam secara keseluruhan.

“Jika tidak, pasti negara ini akan jatuh kepada tangan ultra kiasu sekali lagi. Ketika itu, sudah terlambat untuk mengambil kembali.

“Ketika parti-parti politik Melayu lemah, ultra kiasu menyusun strategi untuk menjadi lebih kuat untuk merampas kembali,” katanya.


UKSB serah wang secara bulanan SG$13.56 juta kepada Zahid: Saksi

SHAH ALAM, 12 Muharram 1444H, Rabu – Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi hari ini bahawa keseluruhan wang tunai yang diserahkan syarikat Ultra Kirana Sdn Bhd (UKSB) secara bulanan kepada bekas Timbalan Perdana Menteri Datuk Seri Dr Ahmad Zahid Hamidi berjumlah SG$13.56 juta.

V. Mahendran berkata hasil siasatan mendapati transaksi pembayaran wang tunai kepada Ahmad Zahid itu berlaku antara Oktober 2014 dan Mac 2018 selain ia direkodkan di dalam sebuah lejar milik UKSB.

“Lejar tersebut disediakan oleh David Tan (bekas Pengurus Pentadbiran UKSB David Tan Siong Sun) melalui ‘Microsoft Excel’ dengan menggunakan laptop beliau. Lejar tersebut adalah bertujuan untuk merekodkan kemasukan dan pengeluaran wang setiap bulan UKSB.

“Dalam lejar tersebut, David Tan telah menamakan kod nama Datuk Seri Zahid (Ahmad Zahid) seperti Monster, Mon, YB, Young Boy, ZH dan Z,” katanya ketika membacakan penyataan saksinya semasa pemeriksaan utama oleh Timbalan Pendakwa Raya Zander Lim Wai Keong.

Mahendran,38, berkata lejar itu juga mengandungi bukti pembayaran kepada menteri-menteri, ahli-ahli politik dan pegawai kerajaan.

Berdasarkan 33 pertuduhan menerima rasuah, Ahmad Zahid, 69, didakwa menerima suapan berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Mahendran berkata wang bulanan yang diserahkan kepada Ahmad Zahid itu diberikan UKSB secara berperingkat, bermula SG$200,000 pada Oktober 2014 hingga Februari 2015.

Beliau berkata jumlah itu kemudian ditingkatkan kepada SG$300,000 pada Mac 2015 hingga Jun 2017 serta kali terakhir dinaikkan kepada SG$520,000 SGD pada Julai 2017 hingga Mac 2018.

Sebelum ini, saksi pendakwaan ke-15 yang juga merupakan bekas Pengarah UKSB Harry Lee Vui Khun memberitahu mahkamah sama bahawa bayaran kepada Ahmad Zahid bermula akhir 2014 dengan bayaran SG$200,000 sebulan kemudian meningkat kepada SG$520,000 sebulan pada 2017, selain peningkatan sumbangan bulanan itu adalah permintaan presiden UMNO itu.

Mahendran berkata hasil siasatannya juga menunjukkan selain daripada wang tunai bulanan, UKSB turut menyerahkan wang tunai secara sekali beri kepada Ahmad Zahid antara Jun 2015 dan 27 Mac 2018.

“Transaksi-transaksi pembayaran tersebut seperti RM125,000 pada Jun 2015 untuk Sambutan Hari Raya, SG$120,000 (Ogos 2015), 15,000 Swiss Franc (Mei 2016), US$15,000 (Julai 2016), SG$1 juta (Mei 2017) bagi sambutan ulang tahun UMNO yang ke-71, SG$30,000 (Oktober 2017) untuk sambutan hari lahir isteri Datuk Seri Zahid dan RM3 juta (27 Mac 2018) bagi pilihan raya.

“Kesemua pembayaran tersebut dibuat di Country Heights, Kajang (kediaman Ahmad Zahid) dan Seri Satria, Putrajaya (kediaman rasmi Ahmad Zahid),” katanya.

Sebelum ini juga, Harry Lee memberitahu mahkamah sama bahawa UKSB telah menaja Ahmad Zahid melancong ke luar negara, sambutan ulang tahun isteri Ahmad Zahid dan hari raya.

Mengikut tujuh lagi pertuduhan menerima rasuah, presiden UMNO itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Sementara itu, saksi pendakwaan ke-18 tersebut berkata hasil siasatan menunjukkan wang tunai yang diserahkan kepada Ahmad Zahid adalah bukan hasil akaun UKSB.

“Berdasarkan penyata kewangan UKSB antara 2014 dan 2018, keuntungan selepas cukai bagi syarikat itu adalah RM625,033 pada 2014, RM114,572 (2015), RM4,913,446 (2016), RM2,821,144 (2017) dan RM 351,739 (2018).

“Bagaimanapun, sumber wang tunai yang digunakan oleh UKSB untuk membayar kepada Datuk Seri Zahid adalah hasil daripada persefahaman lisan antara UKSB dengan beberapa syarikat iaitu Visa Malaysia Ltd, Maintech System HK Ltd (Syarikat Hong Kong), Valiant Capital Corporation, Galaxy Services Corporation dan Lotus Capital Corporation (Syarikat Labuan),” katanya.

Sebelum ini, saksi pendakwaan ke-17 iaitu David Tan memberitahu mahkamah sama bahawa wang yang digunakan UKSB sebagai bayaran bulanan dan sekali beri untuk Ahmad Zahid tidak diambil daripada akaun syarikat itu sebaliknya ia adalah daripada rakan kongsi perniagaan mereka di Hong Kong.

Bagi kesemua 40 pertuduhan menerima rasuah itu, Ahmad Zahid didakwa melakukan kesemua perbuatan tersebut di Seri Satria dan Country Heights antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa sedang berlangsung. – Bernama


N. Sembilan catat 1,590 kes jenayah komersial babit kerugian RM23.9 juta sejak Januari

SEREMBAN, 29 Muharram 1443H, Selasa – Sebanyak 1,590 kes jenayah komersial direkodkan di Negeri Sembilan sejak Januari hingga Ogos lepas dengan membabitkan kerugian berjumlah RM23.9 juta, persidangan Dewan Undangan Negeri diberitahu hari ini.

Menteri Besar, Datuk Seri Aminuddin Harun berkata, daripada jumlah itu, kes penipuan merekodkan angka tertinggi dengan 1,496 kes membabitkan kerugian berjumlah RM16.2 juta manakala kes kecil berkaitan pecah amanah, jenayah siber, wang palsu serta kes-kes berkaitan jenayah komersial merekodkan 94 kes membabitkan kerugian RM7.7 juta.

“Bagi 2019, jumlah kerugian membabitkan jenayah itu (komersial) mencatatkan RM58 juta manakala tahun lepas, kerugian keseluruhan adalah sebanyak RM96 juta dengan kes penipuan dan pecah amanah menyumbang angka tertinggi.

“Justeru, Polis Diraja Malaysia (PDRM) sentiasa berusaha menangani jenayah berkenaan termasuk menyebarkan kesedaran melalui media sosial dan kempen kesedaran supaya rakyat negeri ini tidak mudah terpengaruh dengan tawaran pihak ketiga,” katanya.

Beliau berkata demikian menjawab soalan Ng Chin Tsai (PH-Temiang) yang ingin tahu kadar indeks jenayah komersial Negeri Sembilan mengikut jenis kategori dan langkah pencegahan yang dilakukan PDRM bagi menurunkan jenayah itu.

Dalam pada itu, beliau berkata, kes penipuan yang masyhur di Negeri Sembilan sepanjang 2019 dan 2020 adalah penipuan tidak wujud iaitu sebanyak 888 kes, belian dalam talian (861), macau scam (479) dan love scam (236).

Sehubungan itu, Aminuddin menasihatkan penduduk negeri ini untuk sentiasa berwaspada dengan taktik scammer atau penipu selain memastikan kesahihan maklumat dengan pihak berkaitan terlebih dahulu sebelum membuat sebarang urusan melibatkan transaksi secara dalam talian. – Bernama


Perang COVID-19 belum berakhir: WHO

GENEVA, 18 Safar 1444H, Khamis – Jumlah kematian mingguan yang dilaporkan akibat COVID-19 kini terendah sejak Mac 2020, kata Pertubuhan Kesihatan Sedunia (WHO).

Justeru, agensi kesihatan antarabangsa itu menggesa masyarakat dunia untuk merebut peluang menghentikan wabak pandemik berkenaan.

Bagaimanapun, Ketua Pengarah WHO, Tedros Ghebreyesus berkata, sekarang bukan masanya untuk berhenti memerangi wabak coronavirus yang telah meragut lebih 6.4 juta nyawa.

“Kita tidak pernah berada dalam kedudukan yang lebih baik untuk menamatkan wabak ini. Kita belum ke tahap itu, tetapi penghujungnya sudah di depan mata.

“Kita dapat melihat garisan penamatnya. Tetapi sekarang adalah masa paling teruk untuk berhenti berlari,” katanya.

Sudah tiba masanya semua pihak bekerja lebih keras memastikan usaha memerangi penyakit yang menjadi perhatian dunia pada awal tahun 2020 itu berhasil.

“Jika kita tidak mengambil peluang ini sekarang, kita menghadapi risiko lebih banyak varian muncul, lebih banyak kematian dan lebih banyak ketidakpastian,” katanya.

WHO menggesa semua negara untuk melabur dalam pemvaksinan 100 peratus kepada kumpulan paling berisiko, termasuk pekerja kesihatan dan warga emas.

“Teruskan ujian dan penjujukan untuk SARS-CoV-2 dan integrasikan perkhidmatan pengawasan dan ujian dengan perkhidmatan untuk penyakit pernafasan lain, termasuk influenza.

“Pastikan anda mempunyai sistem untuk memberi pesakit penjagaan sesuai,” katanya.-  Agensi


Selagi tak kawal penjualan arak, kes kemalangan maut babit pemandu mabuk terus berlaku

BANGI, 20 Rabiulakhir 1443H, Khamis – Isu kemalangan membabitkan pemandu mabuk terus berlaku sehingga banyak nyawa mangsa tidak bersalah terkorban, meskipun pindaan terhadap Akta Pengangkutan Jalan 1987 (Akta 333) sudah dibuat.

Pastinya, langkah terbaik menangani isu pemandu mabuk apabila kerajaan dan pihak berkuasa tempatan (PBT) bertegas menghadkan atau mengawal penjualan arak.

Menurut Ketua Belia Pertubuhan Pembela Islam (PEMBELA), Nor Aizat Rahimi, kawalan penjualan arak bukan hanya sekadar isu menjaga kedudukan agama Islam, tetapi juga keperluan dalam memastikan masyarakat dapat hidup dalam keadaan sejahtera.

Ini kerana, beliau menegaskan bahawa pengambilan arak jelas mendatangkan banyak kesan buruk di dalam masyarakat.

“Bukan setakat kes kemalangan jalan raya, arak juga memberi kesan kepada kesihatan, sosial dan lain-lain aspek lagi.

“Sewajarnya tindakan Dewan Bandaraya Kuala Lumpur (DBKL) dan Majlis Daerah Selama mengenakan kawalan terhadap penjualan arak merupakan satu langkah tepat dalam membendung suasana ini,” katanya kepada Ismaweb.net.

Bahkan, Nor Aizat berkata, negara lain termasuk yang bukan Islam juga mengenakan syarat-syarat kawalan tertentu dalam penjualan arak bagi menjaga kemaslahatan masyarakat.

“Seharusnya PBT lain mengambil langkah yang sama untuk meminda undang-undang di bawah bidang kuasa mereka.

“Ahli-ahli majlis yang merupakan lantikan politik ini juga perlulah didesak oleh parti-parti sedia ada dan juga masyarakat khususnya dalam menjayakan perkara ini,” katanya.


‘Kalau 12 bulan prestasi menteri masih terhegeh-hegeh, belasah terus’

Oleh Siti Hafidah Abd Ghaffar

BANGI, 11 Jamadilawal 1444H, Selasa – Barisan Kabinet Perdana Menteri, Datuk Seri Anwar Ibrahim perlu menjalankan tugas sebaik mungkin bagi menambah baik kualiti hidup rakyat.

Penasihat Undang-undang Universiti Kebangsaan Malaysia (UKM), Prof Madya Dr Salawati Mat Basir berkata, rakyat ternanti-nanti prestasi anggota Kabinet dan mengharapkan ekonomi yang baik supaya mereka boleh maju ke depan.

Katanya, menteri perlu diberi peluang sekurang-kurangnya setahun untuk berkhidmat.

“Kalau 12 bulan masih nampak terhegeh-hegeh dan tergagap-gagap, ini (menteri) memang patut ‘dibelasah’ hidup-hidup.

“Pada saya, ‘please perform’ rakyat dah keluar mengundi nak tengok ‘result goverment’. Jika mereka tidak ‘perform’ baru kami akan menghukum mereka,” katanya dalam temubual di TV Pertiwi, hari ini.

Pada masa sama, Salawati ternanti-nanti kebolehan Menteri Ekonomi, Rafizi Ramli menggunakan teori yang sering diungkapkan kepada rakyat untuk memulihkan ekonomi Malaysia.

Ini kerana baginya kos sara hidup ketika ini sangat menekan.

Selain itu, beliau percaya Menteri Pendidikan, Fadhlina Sidek tidak akan tunduk desakan Dong Zong yang mahu kerajaan mengiktiraf Sijil Peperiksaan Bersepadu (UEC).

“Saya percaya beliau ada pendirian. Cuma kita harus faham apabila berada di Putrajaya bukan sebagai ahli akademik ataupun seorang peguam.

“…Di sini menteri akan teruji bagaimana mahu berdepan dengan satu kumpulan yang sangat ‘ganas’ dan bercakap apa yang dimahukan.

“Pada masa sama, beliau perlu faham bagaimana sistem pendidikan Malaysia memang haru biru pada saya,” katanya.


KJ beri jaminan cari titik penyelesaian isu doktor kontrak

KUALA LUMPUR, 14 Safar 1443H, Selasa – Menteri Kesihatan, Khairy Jamaluddin memberi jaminan akan mencari titik penyelesaian interim yang lebih baik berhubung isu serta permasalahan yang dihadapi pegawai kesihatan lantikan kontrak.

Khairy menyatakan komitmen itu menerusi perbincangannya bersama Sekretariat Gerakan Hartal Doktor Kontrak yang diadakan secara maya tengah hari tadi.

“Beberapa perkara telah dibangkitkan termasuklah kaedah penilaian prestasi bagi penjawatan tetap, peluang lanjutan pengajian dan masa hadapan profesion mereka,” katanya menerusi catatan di laman Facebook hari ini.

Awal Julai lepas, sekumpulan doktor kontrak di Kementerian Kesihatan (KKM) melancarkan pergerakan #HartalDoktorKontrak, bagi menyuarakan rasa tidak puas hati berhubung jawatan tetap dalam sektor kerajaan bagi kira-kira 23,000 pegawai kesihatan kontrak, di seluruh negara.

Susulan itu, kerajaan mengumumkan pegawai perubatan, pegawai pergigian dan pegawai farmasi lantikan kontrak ditawarkan pelantikan secara kontrak untuk tempoh dua tahun, selepas melengkapkan tempoh khidmat wajib bagi memastikan kesinambungan perkhidmatan dan persediaan untuk mengikuti pengajian kepakaran. – Bernama


Ronnie didakwa hasut rakyat benci raja Melayu secara halus

Oleh Siti Hafidah Abd Ghaffar

BANGI, 7 Rabiulawal 1442H, Sabtu – Tidak keterlaluan jika didakwa tindakan pemimpin DAP, Ronnie Liu memuat naik gambar berkenaan demonstrasi di Thailand merupakan cara halus untuk menghasut rakyat supaya membenci sistem beraja di negara ini.

Tindakan itu juga dipercayai sejajar dengan matlamat parti berkenaan untuk menghapuskan sistem raja-raja Melayu yang sudah diguna pakai sejak sekian lama dan digantikan dengan sistem lain.

Oleh yang demikian, Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris mendesak, pihak berkuasa mengambil tindakan segera terhadap Ahli Dewan Undangan Negeri (ADUN) Sungai Pelek itu.

Rashidi turut menegaskan, tidak sepatutnya ada pihak cuba membandingkan raja yang memerintah di Thailand dan Malaysia kerana ianya nyata berbeza.

“Raja-raja Melayu ini…terikat dengan Perlembagaan dan juga mempunyai Majlis Mesyuarat Raja-Raja Melayu.

“… yang mengambil kira persetujuan dari setiap seorang raja atau sultan untuk membuat sesuatu keputusan yang melibatkan kepentingan negara,” katanya ketika dihubungi Ismaweb.net, hari ini.

Terdahulu, Ronnie memuat naik satu hantaran di Facebook berkenaan keadaan di Thailand yang mengadakan demontrasi terhadap rajanya.

“Sekarang di Bangkok. Mereka (rakyat Thailand) mengatakan tidak kepada raja,” menurut Ronnie dalam hantaran yang turut memaparkan tiga keping gambar demontrasi di negara jiran itu.

Bagaimanapun, hantaran itu telah dipadam oleh Ahli Jawatankuasa Tertinggi Pusat (CEC) DAP berkenaan, namun sempat ditangkap layar netizen dan menularkan hantaran tersebut di media sosial.

Dalam pada itu, Rashidi berharap perbuatan Ronnie dikenakan tindakan sewajarnya yang boleh dijadikan tauladan kepada rakyat Malaysia lain.

“Sehubungan itu, MUAFAKAT mendesak pihak berwajib agar segara mengambil tindakan tegas terhadap sesiapa sahaja yang ada membuat kenyataan-kenyataan berbaur hasutan terutama terhadap kepentingan negara seperti Yang di-Pertuan Agong dan Permaisuri Agong.

“Selain itu terhadap bendera Jalur Gemilang, Jata Negara dan semua yang menjadi simbol kedaulatan negara. Ini soal maruah negara, dan institusi raja-raja Melayu yang bukan hanya simbol kedaulatan tetapi adalah juga maruah negara,” tegasnya.


ICJ mulakan perbicaraan kes jenayah rejim Bashar

THE HAGUE, 16 Rabiulawal 1445H, Isnin – Mahkamah Keadilan Antarabangsa (ICJ) akan memulakan perbicaraan kes jenayah kerajaan rejim Bashar al-Assad terhadap rakyat Syria.

Dalam satu kenyataan, ICJ mengesahkan mengadakan perbicaraan awam dalam kes membabitkan ‘Konvensyen Menentang Penyeksaan dan Layanan atau Hukuman Lain yang Kejam, Tidak Berperikemanusiaan atau Menghina Maruah’.

“Perbicaraan akan bermula pada Selasa, 10 Oktober 2023 di Istana Keamanan The Hague.

“Perbicaraan akan ditumpukan kepada permohonan untuk petunjuk langkah-langkah sementara yang dikemukakan oleh Kanada dan Belanda pada 8 Jun lalu,” menurut ICJ mengesahkan perkara itu.

Sebelum ini, ICJ mengumumkan bahawa Kanada dan Belanda memfailkan aduan terhadap Republik Arab Syria.

Kedua negara itu dalam permohonan menegaskan bahawa kerajaan rejim Syria telah melakukan banyak pelanggaran undang-undang antarabangsa, bermula sekurang-kurangnya pada 2011.

Katanya, ini bermula dengan penindasan ganasnya terhadap demontrasi awam dan berterusan apabila keadaan di Syria berubah menjadi konflik bersenjata yang berlarutan.

“Pelanggaran ini termasuk penggunaan penyeksaan dan layanan atau hukuman lain yang kejam, tidak berperikemanusiaan atau merendahkan maruah,” menurut permohonan dua negara itu.

Kanada dan Belanda berusaha untuk mendapatkan bidang kuasa mahkamah pada Perkara 36, perenggan 1, Statut Mahkamah dan Perkara 30, perenggan 1, Konvensyen Menentang Penyeksaan, yang mana kedua-dua pemohon dan Syria menjadi pihak terlibat.- Agensi


Hamas ikrar lawan penjajahan hingga Zionis ‘mengalah’

TEBING BARAT, 8 Muharram 1443H, Selasa – Empat warga Palestin terbunuh ketika pasukan tentera negara pengganas Israel melepaskan tembakan ke arah penduduk sebuah kem pelarian di Tebing Barat yang diduduki.

Kejadian berlaku selepas tentera rejim Zionis menyerbu kem pelarian di Jenin semalam, terletak di bahagian utara Tebing Barat yang diduduki, kata Gabenor Bandar, Akram Rajoub kepada radio rasmi Voice of Palestin.

Katanya, tentera turut merampas mayat dua mangsa – yang identitinya masih belum diketahui.

Kementerian Kesihatan Palestin dalam satu kenyataan berkata, dua mangsa lagi dikenali sebagai Saleh Ammar, 19, dan Raed Abu Seif, 21.

Anadolu Agency melaporkan bahawa tentera Israel melepaskan peluru hidup dan gas pemedih mata ke arah penduduk Palestin yang berdepan dengan mereka di kem pelarian.

Beberapa kumpulan Palestin di Jenin telah menyuarakan mogok umum pada Isnin bagi membantah pembunuhan tersebut.

Sementara itu, Pihak Berkuasa Palestin (PA) mengutuk pembunuhan oleh tentera Israel sebagai ‘jenayah keji.’

“Kami menyatakan kemarahan dan kecaman kami terhadap jenayah keji ini.

“Kami menegaskan penerusan polisi Israel ini akan mencetuskan ketegangan dan ketidakstabilan yang lebih banyak,” kata jurucakap PA, Nabil Abu Rudeineh.

Beliau juga menganggap kerajaan Israel ‘bertanggungjawab sepenuhnya atas peningkatan dan akibatnya.’

Selain itu, Pergerakan Perjuangan Islam Palestin (Hamas) berikrar akan meneruskan perlawanan terhadap penjajahan Israel selama puluhan tahun.

“Darah yang diberkati para syuhada Jenin ini adalah penjamin bagi meneruskan pertempuran pembebasan hingga keberangkatan (Israel) dari semua tanah Palestin kita,” kata jurucakap Hamas, Hazem Qasim.

Barisan Pembebasan Popular Palestin (PFLP) pula meminta untuk meneruskan konfrontasi dengan tentera Israel.

“Darah Palestin yang tumpah hari ini di Jenin tidak akan sia-sia,” tegasnya dalam satu kenyataan. – Agensi